Asphalt9এর সেরা টিপস এন্ড টিক্সস! - PC Builder Bangladesh - Latest hardware, gaming industries news, reviews, guides and more.\nHome Gaming Asphalt9এর ...\nAsphalt9এর সেরা টিপস এন্ড টিক্সস!\nবর্তমানে স্মার্টফোনের সেরা গ্রাফিক্সের রেসিং গেম কোনটি? কোনো প্রকার সন্দেহ ছাড়াই বলা যায় যে এটি হচ্ছে Asphalt 9! শুধু চোখ ধাঁধানো গ্রাফিক্সই নয় বরং আকর্ষণীয় গেমপ্লে এবং নিত্যনতুন ইভেন্টের মাধ্যমে গেমটি এখনো বেশ জমজমাট হয়ে রয়েছে গেমারদের মধ্যে! বিশেষ করে মাল্টিপ্লেয়ার রেসিং মোডটি আমার নিজের কাছে বেশ ভালো লাগে। যারা রেসিং গেম ভালোবাসেন তাদের জন্য Asphalt9বেশ চমৎকার একটি গেম হবে। উল্লেখ্য যে গেমটি এখন স্মার্টফোনের পাশাপাশি পিসিতেও আপনি খেলতে পারবেন! উইন্ডোজ ১০ স্টোরে গিয়ে আপনি ফ্রিতে গেমটি পিসির জন্য ডাউনলোড করে ইন্সটল করে নিতে পারেন।\nআজকের পোষ্টে আমি গেমটির কিছু সেরা টিপস এন্ড টিক্সস নিয়ে এসেছি। এই টিপসগুলো অনুসরণ করলে আপনি সহজেই গেমটিতে আরো দ্রুত এবং সঠিকভাবে Progress করতে পারবেন। তো চলুন ভূমিকায় আর বেশি কথা না বলে মূল পোষ্টে চলে যাই। উল্লেখ্য যে আজকের পোষ্টটি কোনো রিভিউ পোষ্ট নয় তবে যারা যারা গেমটির রিভিউ পড়ার জন্য পোষ্টটিতে এসেছেন তারাও গেমটির সম্পর্কে একটি ভালো ধারণা নিতে পারবেন।\nগেমটি প্রথমবার ইন্সটল করার পর ওয়েলকাম স্ক্রিণে ফেসবুক কিংবা গুগল প্লে গেমস একাউন্ট দিয়ে লগইন করে নিন, তাহলে আপনার সেভ গেমটি ফেসবুক আইডির সাথে ক্লাউডে সেভ হয়ে থাকবে, যাতে পরবর্তীতে অন্য কোনো ডিভাইসে কিংবা এই ডিভাইসেই নতুন করে ইন্সটল করার পর আপনার সেভ গেমটি ইন্সট্যান্টলি পেয়ে যাবেন। লগইন করার পর টিউটোরিয়াল রেস শুরু হবে। আর এই রেসে গেমটির কনট্রোল সম্পর্কে আপনাকে বেসিক ধারণা দেওয়া হবে।\nপ্রথম বার টানা ৩০/৪০ টার মতো ক্যারিয়ার রেস কোনো প্রকার টিপস এবং বাঁধা ছাড়াই আপনি খেলতে পারবেন। কিন্তু তারপরেই গেমটি আস্তে আস্তে কঠিন হয়ে যাওয়া শুরু হবে এবং এমন এক সময় আসবে যে ক্যারিয়ার মোডে আর কোনো রেসই থাকবে না কমপ্লিট করার মতো। কারণ তখন ক্যারিয়ারের রেসগুলো খেলতে হলে আপনার পাওয়ারফুল গাড়ী আনলক করতে হবে কিংবা আপগ্রেড করতে হবে। তখন গেমটিতে গাড়ি আনলক এবং আপনার ক্লাবের পয়েন্ট বাড়ানোর একমাত্র উপায় হচ্ছে মাল্টিপ্লেয়ার খেলা। আর মাল্টিপ্লেয়ার মানে AI নয় বরং আপনার মতোই রিয়েল প্লেয়ারের সাথে আপনাকে খেলতে হবে।\nসব সময় চেষ্টা করবেন Daily Events এবং মাল্টিপ্লেয়ারের ডেইলি চেকলিস্ট কমপ্লিট করতে আর একই সাথে ডেইলি অবজেক্টিভ পূরণ করার চেষ্টা করবেন। তাহলে দ্রুত নতুন নতুন গাড়ী আনলক হবার একটা চান্স থাকবে। অন্তত পক্ষে প্রতিদিন ডেইলি অবজেক্টিভগুলো পূরণ করে গেলে ২ সপ্তাহ নাগাদ আপনার কাছে দুটি Class B এর গাড়ী থাকবে। অন্যদিকে দ্রুত গাড়ি, কয়েন এবং টোকেন পাওয়ার অন্যতম ক্রিটিক্যাল স্থান হলো Club । তাই যেকোনো ক্লাবে জয়েনের আগে সেটার মেম্বারদের রেপুটেশন খেয়াল করবেন। ৮/৯ মেম্বার প্রতিদিন ১০০০ করে রেপুরেটশন অর্জন করতে পারলে প্রতি সপ্তাহে আপনি ৪০০০০০ কয়েন, ২০০ টোকেন এবং D,C,A,S ক্লাসের গাড়ির 4টি করে প্যাক পেয়ে যাবেন। আর ক্লাবের জন্য রেপুরেটশন অর্জন আপনি সবধরণের রেস থেকেই করতে পারবেন তবে মাল্টিপ্লেয়ার রেসগুলোতে আপনি ডাবল রেপুটেশন অর্জন করতে পারবেন।\nগেমটিতে সঠিক ভাবে রেস জিততে হলে আপনাকে ২টি বিষয়ের উপর খেয়াল রাখতে হবে। ১) Spins এবং ২) Nitro ! গেমের টিউটোরিয়াল দেখে অনেকেই ফাঁকা রাস্তায় Flat Spins করে থাকেন কিন্তু এতে আপনার গাড়ির স্পিড কিন্তু কমে যায়। আবার আপনি সঠিক সময়ে সঠিক ধরণের Nitro ব্যবহার করা শিখতে পারেন তাহলে আপনি গেমটির যেকোনো রেসেই ভালো রেজাল্ট করতে পারবেন। তো প্রথমে গেমটির Nitro সিস্টেম নিয়ে কিছু কথা বলি।\nSingle Tap Nitro (level 1)\nগেমটির প্রথম Nitro হচ্ছে সিঙ্গেল নাইট্রো। নাইট্রোল আইকনে একবার প্রেস করলে এই Nitroটি একটিভ হবে। এই Nitroটি অনেকক্ষণ ধরে ব্যবহার করা যায় কিন্তু গেমটির সবথেকে দুর্বল Nitro হচ্ছে এটি। এই Nitroটি সোজা রাস্তায় গাড়ির Top Speed ধরে রাখতে এবং সফট কনার্রে গাড়ির স্পিড মেইনটেইন করতে ব্যবহার করা উচিত।\nPerfect Nitro (Level 2)\nসিঙ্গেল Nitro সঠিক সময়ে ব্যবহার করলে নিট্রো বারটি নীল রংয়ের হয়ে যাবে আর একে বলা হয় পারফেক্ট Nitro। এই Nitroটি সিঙ্গেল এর থেকে কিছুটা পাওয়ার ফুল এবং একই সাথে সিঙ্গেলের থেকে কিছুটা দ্রুততরভাবে শেষ হয়ে যায়। এই Nitroটি মেইন রোড ছাড়া অনান্য কঠিন রাস্তায় যেমন ঘাঁস, সাইডওয়াক এবং অফরোডে আর কঠিন কনার্রে যেখানে গাড়ির স্পিড বেশ কমে যায় সেখানে ব্যবহার করতে হয়।\nDouble Tap Nitro (Level 3)\nNitro আইকনে ডাবল ট্যাপ করলে যে লাল রংয়ের Nitro বের হয় তাকে ডাবল ট্যাপ Nitro বলা হয়। লক্ষ্য করতে হবে যে সোজ রাস্তায় এবং কর্নারে এই Nitro এবং Perfect Nitro এর স্পিড একই পাবেন। কিন্তু ডাবল ট্যাপ Nitroটি 360 Spins, Barrel Rolls এবং Air Spins করার সময় ব্যবহার করতে হয়, তাহলে Air এ থাকা অবস্থায় জটিল স্পিড বুস্ট পাওয়া যাবে।\nShockwave (Level 4)\nগেমটির সবথেকে শক্তিশালি Nitro হচ্ছে Shockwave । Nitro বার ফুল থাকা অবস্থায় এই শকওয়েব একটিভ করা যায়। এই Nitroটি সবথেকে দ্রুত ফুরিয়ে যায়। হার্ড কর্নারে Drift করার পর, গাড়ি ধ্বংস হবার পর দ্রুত স্পিড ফিরে পাওয়ার জন্য এবং রেসের শেষ অংশে ক্রিটিক্যাল স্পিড পাবার জন্য এই Nitroটি ব্যবহার করতে হয়। উল্লেখ্য যে Air এর থাকা অবস্থায় 360 বা Roll করার সময়েও এই শকওয়েব ব্যবহার করা যেতে পারে, তবে দ্রুত শেষ হয়ে যায় বিধায় Air এ থাকা অবস্থায় লাল নিট্রো (Double Tap) ব্যবহার করা উত্তম।\nAsphalt9গেমে প্রতি রেসে জিততে হলে আপনাকে সঠিক সময়ে সঠিক Nitro ব্যবহার করতে হবে, তাহলেই আপনার গাড়ির স্পিড সবসময়ই একটি সুন্দর পজিশনে থাকবে। নিচে একটি রেসের ভিডিও আমি দিয়ে দিচ্ছি, এখানে Nitro এর সঠিক ব্যবহার করা হয়েছে যা আমি উপরে বলে দিয়েছি, উপরের কথাগুলো নিচের ভিডিওতে টেস্ট করে দেওয়া হলো, আপনি এগুলো ফলো করতে পারলে গেমটিতে যেকোনো রেস সহজেই জিততে পারবেন।\nযে সকল গাড়িকে আপগ্রেড করবেন..\nগেমটিতে বর্তমানে পোষ্টটি লেখার সময় ৫৭টি গাড়ি রয়েছে। আর এই সকল গাড়িগুলো বিশেষ দিক থেকে এক একটি এক একজনের থেকে সেরা। গেমটিতে গাড়িগুলোকে আপনি কয়েকটি শ্রেণী হিসেবে পাবেন। এগুলো হচ্ছে D, C, B, A, S । গেমটি শুরু দিকে খেলার সময় আপনার কাছে ক্লাস D এর গাড়ি থাকবে এবং গেমটি খেলতে খেলতে পরবর্তীতে C, B, A, S এই ক্লাসগুলোর গাড়ি ধীরে ধীরে আনলক করতে পারবেন। এবার আমি প্রতিটি ক্লাসের সেরা কয়েকটি গাড়ি দেখাচ্ছি যেগুলোতে সবার আগে আপনার আপগ্রেড করা উচিত:\nর‌্যাংক অনুযায়ী এই গাড়িটির Nitro Duration বেশ ভালো এবং স্পিডও যথেষ্ট রয়েছে এতে।\nএই গাড়ির Nitro Duration ভালো এবং সবথেকে ভালো হচ্ছে এর Acceleration কিন্তু এই গাড়ির টপ স্পিড বেশ লো!\nDodge Challenger 392 HSP\nD ক্লাসের সেরা গাড়ির হচ্ছে এটা। চরম টপ স্পিড এবং Acceleration রয়েছে এতে তবে Handling তেমন ভালো হয়। গাড়িটি ক্লাস D এর মাল্টিপ্লেয়ার খেলার জন্য সেরা।\nগাড়ির Acceleration কে A+ দেওয়া যায় এবং টপ স্পিডও খারাপ নয় তবে গাড়িটির Nitro বেশ কম।\nওভারঅল বেশ ভালো বিশেষ করে টপ স্পিড খুবই ভালো।\nMercedes AMG এর মতোই পারফরমেন্স দিবে এটা তবে এর নিট্রো লেভেল ভালো নয়।\nC ক্লাসের সেরা গাড়ি এটি । ওভারঅল সবকিছুই ভালো তবে এই গাড়িতে চরম সেরা মানের Acceleration পাবেন।\nক্লাস B এর প্রথম গাড়ি এটি যেটা আপনি সবার আগে আনলক করতে পারবেন। এবং ডেইলি কোয়েস্ট নিয়মিত খেলতে পারলে ক্লাস B এর প্রথম3Star হিসেবেও এটাকে নিয়ে যেতে পারবেন। আর এই গাড়িটি ক্যারিয়ারের বেশ কয়েকটি ইভেন্ট আপনার জন্য আনলক করে দিবে।\nচরম Acceleration পাবেন এতে। ছোট সার্কিটের রেসগুলোতে গাড়িটি বেশ কাজে দেবে।\nওভারওল হিসেবে ঠিক আছে, আর ডেইলি কোয়েস্টেও এই গাড়ির BluePrint নিয়মিত পাওয়া যাবে তাই গাড়িটি আনলক এবং স্টারআপ করা বেশ সহজ হবে।\nClass B এর সেরা গাড়ি এটি। গাড়িটি দিয়ে আপনি চাইলে S ক্লাসের সাথেও প্রতিযোগীতায় নামতে পারবেন!\nসত্যি কথা বলতে গেলে Class A এর সবথেকে বাজে গাড়ি হচ্ছে এটা। তবে (!) Class A এর প্রথম গাড়ি হিসেবে আপনি একে পাবেন তাই ইভেন্ট খেলার জন্য এই গাড়িটি আপনাকে সাহায্য করবে! তবে এর পাশপাশি অন্য কোনো A সিরিজের গাড়ি আনলক করে ফেলতে পারলে একে আর আপগ্রেড না করাই শ্রেয়।\nওভারঅল হিসেবে ঠিক আছে।\nA সিরিজের অন্যতম সেরা গাড়ি হচ্ছে এটি, ভালো Acceleration এবং টপ স্পিড পাবেন এতে, বিশেষ করে মাল্টিপ্লেয়ার সিরিজে এই গাড়িটি আপনাকে সেরা পারফরমেন্স দিবে।\nClass A এর সেরা গাড়ি এটি।\nওভারঅল হিসেবে ঠিক আছে। S সিরিজের প্রথম গাড়ি হিসেবে এটা আপনাকে বেশ কয়েকটি নতুন ইভেন্ট আনলক করে দিবে। নিয়মিত Daily Car Loot খেললে মাস তিনেকের মধ্যে গাড়িটিকে আনলক করে ফেলতে পারবেন।\nচমৎকার টপ স্পিড, ভালো Acceleraition !\nআপনার কাছে যদি Bugatti গাড়িটি আনলক করা না থাকে তাহলে S সিরিজের সেরা গাড়ি হচ্ছে এটি।\nS সিরিজের এবং Asphalt9গেমটির বর্তমানের সেরা গাড়ি হচ্ছে এটি।\nAsphalt9গেমটির একটি গুরুত্বপূর্ণ অংশ হচ্ছে ইভেন্টস। নিত্যনতুন ইভেন্টস খেলে আপনি সহজেই গেমটিতে দ্রুততর ভাবে টোকেন এবং টাকা আয় করতে পারবেন আর একই সাথে গাড়ির BluePrints ও আনলক করতে পারবেন। উল্লেখ্য যে, গেমটির কিছু কিছু গাড়ি রয়েছে যেগুলোর BluePrints শুধুমাত্র ইভেন্ট খেলেই অর্জন করা যাবে। এই ইভেন্টগুলো খেলার জন্য আপনাকে নিদির্ষ্ট সিরিজের নিদির্ষ্ট গাড়ির প্রয়োজন হবে। তবে প্রতিদিন আপনি Credits Cups এবং Class Cups ইভেন্টগুলো পাবেন।\nএই যেমন এই ক্রেডিট ইভেন্ট ডেইলি দেওয়া থাকবে। আর দেখুন মাত্র মিনিটের মাথায় একটি মাত্র রেস খেলে আপনি 60000+40000+30000+200000 = 1,50,000 ক্রেডিট বাগিয়ে নিতে পারবেন। তবে এর জন্য সঠিক আপগ্রেডেড গাড়ির প্রয়োজন হবে। তবে মনে রাখতে হবে যে এই ডেইলি ক্রেডিট ইভেন্টকেও তিনটি ভাগে ভাগ করা হয়েছে। Amateur Race খেলার জন্য D/C ক্লাসের গাড়ির প্রয়োজন হবে, Advance Race খেলার জন্য B/A সিরিজের গাড়ির দরকার হবে এবং Expert Race খেলার জন্য S ক্লাসের গাড়ির দরকার হবে।\nএছাড়াও প্রতিদিন সার্কেল ভাবে আপনি বিভিন্ন ক্লাস কাপ ইভেন্ট পাবেন। এই ইভেন্টগুলোর খেলে আপনি উক্ত ক্লাসের প্যাক অর্জন করতে পারবেন। আর এই প্যাকগুলোর ভেতর ক্রেডিট, পার্টস এবং উক্ত ক্লাসের গাড়ির BP থাকবে। যেমন Class A Cup খেলতে হলে আপনার A ও B সিরিজের গাড়ির প্রয়োজন হবে ।\nএকই সাথে মাঝে মাঝে বিশেষ কিছু ইভেন্ট আপনি খুঁজে পাবেন। এই ইভেন্টগুলো একটি Exclusive গাড়ি নিয়ে সাজানো হয়ে থাকে, এই গাড়িগুলোর BP আপনি একমাত্র Shop ছাড়া আর কোথাও পাবেন না। এই ইভেন্টগুলো বেশি বেশি খেলে আপনি উক্ত স্পেশাল গাড়িটি আনলক করতে পারবেন। Daily Car Loot ইভেন্ট গুলো নিয়মিত খেললে প্রতিটি ক্লাসের গাড়ির নিয়মিত Blueprints আপনি পেয়ে যাবেন। নতুনদের জন্য এই ইভেন্টটি বেশ কাজে আসবে।\nগেমটির অন্যতম সেরা আকর্ষণ হচ্ছে এই মাল্টিপ্লেয়ার সেকশন। এখানে আপনি রিয়েল টাইমে অনান্য Asphalt9প্লেয়ারদের সাথে রেস করতে পারবেন। আর বলা বাহুল্য যে এই রেস খেলতে হলে আপনার স্ট্যাবল ইন্টারনেট কানেক্টশন থাকতে হবে, না হলে পিং এবং ল্যাগ ইস্যুতে আপনি পরতে পারেন।\nমাল্টিপ্লেয়ার রেসে দুই ধরণের পুরস্কার থাকে। একটি হচ্ছে ডেইলি এবং আরেকটি হচ্ছে Weekly । ডেইলি কমপক্ষে ৩০টি মাল্টিপ্লেয়ার রেস খেললে আপনি ৩টি মাল্টিপ্লেয়ার প্যাক অর্জন করতে পারবেন। অন্যদিকে Weekly হিসেবে পুরস্কার পাবার জন্য আপনি প্রতিদিন মাল্টিপ্লেয়ার খেলে পয়েন্ট অর্জন করতে হবে এবং বেশি পয়েন্ট অর্জন করে উচ্চতর লীগে যেতে হবে। বেশি পয়েন্ট অর্জন করতে হলে প্রতিটি মাল্টিপ্লেয়ার রেসের মধ্যে টপ ৩ এর মধ্যে আপনাকে থাকতে হবে।\nবেশি বেশি পয়েন্ট অর্জন করে বড় বড় লীগে আপনি চলে যাবেন। আর যত বড় লীগে যাবেন সপ্তাহ শেষে আপনার পুরস্কারের সাইজও বড় হবে।\nআশা করবো আজকের পোষ্টটি আপনাদের কাজে আসবে বিশেষ করে যারা নতুন নতুন Asphalt9খেলছেন। আগামীতে PUGB মোবাইল গেমটির এইকরম টিপস এন্ড টিক্স নিয়ে আসবো। ততক্ষণ সবাই ভালো থাকুন। আর পোষ্টটি আপনার কাজে আসলে সোশাল মিডিয়াতে শেয়ার করে আপনার বন্ধুদের দেখার সুযোগ করে দিন। পোষ্টটি পড়ার জন্য ধন্যবাদ।\n২০১৯ সালের সেরা ভিডিও গেমসগুলো যা আপনার অবশ্যই খেলা উচিত!\n২০১৯ সালে যেসকল ইন্টারেস্টিং ভিডিও গেমের সিকুয়্যাল আসছে\nFahad Hossain - October 1, 2018


রেমিটেন্সের ইতিহাসে নতুন রেকর্ড » www.dinajpur24.com\nHome সকল সংবাদ রেমিটেন্সের ইতিহাসে নতুন রেকর্ড\nStacks of U.S. $100 bills are arranged foraphotograph in New York, U.S., on Thursday, Feb. 7, 2013. The U.S. dollar advanced in trading today to the highest in almost three weeks againstabasket of major currencies. Photographer: Scott Eells/Bloomberg via Getty Images\n(দিনাজপুর২৪.কম) প্রবাসীদের পাঠানো রেমিটেন্সে নতুন রেকর্ড গড়েছে বাংলাদেশ। ২০২০ সালের শুরুতেই জানুয়ারি মাসের ১৫ দিনেই প্রায় ১ বিলিয়ন ডলার রেমিটেন্স এসেছে।\nআর ২০১৯-২০ অর্থবছরের সাড়ে ছয় মাসে, ২০১৯ সালের ১ জুলাই থেকে ২০২০ সালের ১৫ জানুয়ারি পর্যন্ত এক হাজার ৩০ কোটি (১০.৩৬ বিলিয়ন) ডলার রেমিটেন্স এসেছে।\n২০১৯ সালের শেষ মাস ডিসেম্বরে ১৬৮ কোটি ৭০ লাখ রেমিটেন্স পাঠিয়েছেন প্রবাসীরা। যা ২০১৮ সালের ডিসেম্বরের চেয়ে প্রায় ৪০ শতাংশ বেশি। এক মাসের হিসাবে বাংলাদেশে দ্বিতীয় সর্বোচ্চ রেমিটেন্স এসেছে গত ডিসেম্বরে এখন পর্যন্ত এক মাসে সর্বোচ্চ ১৭৪ কোটি ৮২ লাখ ডলার রেমিটেন্স পেয়েছে বাংলাদেশ; ২০১৯ সালের মে মাসে। আর রেমিটেন্স প্রবাহের এ ইতিবাচক ধারায় রপ্তানি আয়ে ধাক্কার পরও বিদেশি মুদ্রার রিজার্ভ সন্তোষজনক অবস্থায় রয়েছে।-ডেস্ক


Welcome to Agrilife24 - ডিএই ঝালকাঠির মাসিক সভা অনুষ্ঠিত\nCategory: সমসাময়িক\t Created: Tuesday, 11 January 2022 15:39\t Written by agrilife24\nনাহিদ বিন রফিক (বরিশাল): ঝালকাঠিতে কৃষি সম্প্রসারণ অধিদপ্তরের (ডিএই) মাসিক সভা অনুষ্ঠিত হয়। ১০ জানুয়ারি দুপুরে জেলার খামারবাড়ির প্রশিক্ষণকক্ষে এই সভার আয়োজন করা হয়। অনুষ্ঠানে সভাপতিত্ব করেন সদ্য যোগদানকৃত উপপরিচালক মো. মনিরুল ইসলাম।\nঅতিরিক্ত উপপরিচালক (শস্য) মো. রিফাত সিকদারের সঞ্চালনায় সভায় অন্যান্যের মধ্যে বক্তব্য রাখেন অতিরিক্ত উপপরিচালক (উদ্যান) মো. অলিউল আলম, আঞ্চলিক কৃষি তথ্য অফিসার মো. শাহাদাত হোসেন, নলছিটির উপজেলা কৃষি অফিসার ইসরাত জাহান মিলি, রাজাপুরের উপজেলা কৃষি অফিসার রিয়াজ উল্লাহ বাহাদুর, কাঠালিয়ার উপজেলা কৃষি অফিসার মো. শহিদুল ইসলাম, আঞ্চলিক কৃষি গবেষণা কেন্দ্রের বৈজ্ঞানিক কর্মকর্তা মো. রাশেদুল ইসলাম, এসএসিপি প্রকল্পের জুনিয়র মনিটরিং অ্যান্ড স্পেশালিস্ট মো. ওমর ফারুক প্রমুখ।\nসভাপতির বক্তব্যে উপপরিচালক বলেন, ফসলের উৎপাদন বাড়াতে প্রয়োজন আধুনিক কৃষিপ্রযুক্তি ব্যবহার। আর তা কৃষকের দোরগোড়ায় পৌঁছাতে হবে। সেই সাথে চাই অন্যান্য সেবার নিশ্চিতকরণ। সমন্বিত প্রচেষ্টায় তা সম্ভব।\nএকই স্থানে সকালে স্মল হোল্ডার ইগ্রিকালচারাল কম্পিটিটিভনেস প্রজেক্টের (এসএসিপি) জেলা সমন্বয় সভা অনুষ্ঠিত হয়। পরে কৃষিবিদ ইনস্টিটিউশন আয়োজিত এক আলোচনা সভায় বঙ্গবন্ধুর স্বদেশপ্রত্যাবর্তন দিবস উপলক্ষ্যে বিস্তারিত আলোকপাত করা হয়। উপপরিচালক উভয় অনুষ্ঠানে সভাপতিত্ব করেন।


২০২৮ থেকেই দু’বছর পর পর ফুটবল বিশ্বকাপ! – BSHNEWS\nফিফার ভাবনায় প্রতি দু’বছর অন্তর বিশ্বকাপ আয়োজন। ছবি: সংগৃহীত\nআর চার বছর নয়! এবার থেকে দু’বছর অন্তরই ফুটবল বিশ্বকাপ উপভোগ করতে পারবেন ফুটবলপ্রেমীরা। চলতি বছরের মে মাসে এমনটাই প্রস্তাব দিয়েছে ফিফা। বুধবার উয়েফা কংগ্রেসে ফিফার সেই প্রস্তাব নিয়ে আলোচনা হয়েছে। সেখানেই জানা গেছে, ২০২৮ সালের পর থেকেই প্রতি দু’বছর অন্তর বিশ্বকাপ আয়োজনের প্রস্তাব দিয়েছে ফিফা। কিন্তু উয়েফার সেই প্রস্তাবে সম্মতি নেই। খবর সংবাদ প্রতিদিনের।\nপ্রতি চার বছর অন্তর আয়োজিত হয় মহিলা ও পুরুষ বিশ্বকাপ। কোনও একটি দেশ এই বিরাট আয়োজনের দায়িত্ব পেয়ে থাকে। ফিফা প্রেসিডেন্ট জিয়ানি ইনফান্তিনোর প্রস্তাব এবার থেকে দু’বছর অন্তর অন্তর পুরুষ এবং মহিলাদের এই বিশ্বকাপের আয়োজন করা যেতে পারে। প্রতি দু’বছর অন্তর ছেলে এবং মেয়েদের বিশ্বকাপ আয়োজন করা যায় কি না তা নিয়ে ২০২১ সালের মে মাসে গবেষণা শুরু করে ফিফা। ফিফার তরফে সেই প্রস্তাব উয়েফার কাছে পাঠিয়ে দেওয়া হয়েছে। তাতেই চিন্তা শুরু হয়েছে ইউরোপীয় ফুটবল মহলে।\nসেকারণেই ফিফার প্রস্তাবে রাজি নয় ইউরোপীয় ফুটবলের নিয়ামক সংস্থা। তারা বলছে, চার বছর ধরে বিশ্বকাপের জন্য অপেক্ষা যে আকর্ষণ তৈরি করে, দু’বছর পরপর বিশ্বকাপ হলে সেটা থাকবে না। এর ফলে ফুটবলারদের বিশ্রামের সুযোগ কমে যাবে। ছেলেদের বিশ্বকাপের আড়ালে মেয়েদের বিশ্বকাপের জনপ্রিয়তা কমে যেতে পারে, সেই আশঙ্কাও প্রকাশ করেছে উয়েফা। সব মিলিয়ে উয়েফা চাইছে যেনতেন প্রকারে ফিফার এই পরিকল্পনা আটকে দিতে।\n← কারামুক্তির পর পরীর প্রথম সংবাদ সম্মেলন শুক্রবার\nঅন্যরকম অনুষ্ঠান প্রচার হবে ২৪ সেপ্টেম্বর →


সময়ের সাথে বদলে যায় হাতিরঝিলের দর্শণার্থী -\nসময়ের সাথে বদলে যায় হাতিরঝিলের দর্শণার্থী\nএফডিসি থেকে রামপুরা পর্যন্ত বিস্তৃত ঝিলের দুই পাশ দিয়ে বিশাল রাস্তা। কি নেই সেই রাস্তায়? বিশাল ফুটপাত, ফুলের বাগান, রেস্তোরা, বসার বেঞ্চ, টেবিল, টেবিলে দাবার কোট ইত্যাদি। দুপুর থেকে শুরু হয় দর্শণার্থীদের আগমন, সন্ধ্যার পর বেশীর ভাগ মধ্যবিত্ত শ্রেণির মানুষের বিচরণ লক্ষ করা যায়। কেউ আসে তাদের পরিবার নিয়ে, কেউ আসে বন্ধুদের সাথে আড্ডা দিতে, কেউ আসে একাকী সময় কাটাতে আবার কেউবা ভালোবাসার মানুষের সাথে হাত ধরে হাটতে। পুরোটা বিকেলজুড়ে থাকে দর্শণার্থীদের আনাগোনা। সন্ধ্যা হতে না হতেই বেড়ে যায় প্রেমিক যুগলদের আনাগোনা। অন্ধকার নামতে হাতিরঝিল এক ভিন্ন রূপ ধারণ করে। হাতির ঝিলের সন্ধ্যাকালীন দৃশ্য মুগ্ধ করবে যে কাউকে, ব্রিজগুলোর লাইট এবং প্রাকৃতিক পরিবেশ এক সাথে মিশে এক অপরূপ সৌন্দর্য সৃষ্টি করে, যা দেখতে ভিড় জমায় অগণিত মানুষ। এই সৌন্দর্যের উপভোগের পাশাপাশি যদি ওয়াটার শো শুরু হয়ে যায়, তাহলে তো আর কথাই নেই। গানের তালে তালে জল তরঙ্গের খেলা ও কালার ফুল লাইটিং যে কাউকে মনে করিয়ে দিবে সিঙ্গাপুর, লন্ডন বা প্যারিসের কথা।\nপূর্বে হাতির ঝিলে বাজতে থাকত অসাধারণ গান, আর গানের সাথে সাথে নাচতে থাকে পানির ফোয়ারা। শুরুতে প্রতিদিন সন্ধ্যা ৭.০০টা থেকে ৮.০০টা পর্যন্ত ১৫ মিনিট অন্তর অন্তর এই ওয়াটার আর জলতরঙ্গের খেলা হলেও এখন আর প্রতিদিন সেটির দেখা মিলে না।\nএকজন নিরাপত্তাকর্মী জানান, এই ওয়াটার শো চালু হলে দর্শনার্থীদের ভিড়ে হাতির ঝিলে জ্যাম লেগে যেত তাই এখন আর এটি চালু করা হয় না।\nএকজন দর্শনার্থী মিলন (২৪) বলেন, “এই ওয়াটার শো তার খুবই পছন্দের, তিনি চান খুব তাড়াতাড়ি যেন আবার এই ওয়াটার শো চালু করা হয়”। ওয়াটার শো চলাকালীন সময় যদি আপনি ওয়াটার ট্র্যাক্সিতে থাকেন তাহলে নিঃসন্দেহে এই অনুভূতি আপনার কাছে চিরস্বরণীয় হয়ে থাকবে।\nরাত যত গভীর হয় এই হাতির ঝিলের রূপ তত পরিবর্তন হয়। রাত ১০টা থেকে ১২টা পর্যন্ত ছিনতাইকারী ও বিভিন্ন চোর-ছ্যাচড়াদের দখলে। যেসব স্থানে আলো কম সেসব স্থানে তাদের আখড়া। বর্তমানে প্রশাসনের তৎপরতায় এদের সংখ্যা অনেকাংশ কমে এসেছে। মধ্যরাতে হাতির ঝিল থাকে ধনীদের দামি দামি কারের দখলে। অনেকে আবার ভুলে যান যে, তার গাড়ীতে ব্রেক আছে। যার ফলে মাঝে মধ্যেই ভয়াবহ দূর্ঘটনা ঘটে থাকে, এতে প্রাণ হারিয়েছে বেশ কয়েকজন। এই বিষয়ে স্থানীয় একজন বাসিন্দা সজিব (২৪) জানান, “রাতের বেলায় এই রাস্তায় দামী গাড়িগুলো তাদের শক্তি দেখানোর জন্য মরিয়া হয়ে ওঠে”। তিনি এই ব্যাপারে প্রশাসনের সহযোগিতা চান।\nTagged: হাতির ঝিল\nএপ্রিল 24, 2019\nমো. মাসুদ রাব্বানী ইট পাথরের\nমানসম্পন্ন শিক্ষা ও ড্যাফোডিল ইন্টারন্যাশনাল স্কুল\nড. মো. মাহমুদুল হাছান কোন দেশ�


27 Bengali tourists stranded in Uttarakhand amid Lockdown, Urges for immediate rescue dgtl - Anandabazar\n২৫ মার্চ , ২০২০, ১৭:৩২:৫১\nশেষ আপডেট: ২৫ মার্চ , ২০২০, ১৯:১৭:৪৩\nসফর শেষ হয়েই এসেছিল। কিন্তু সফর শুরুর সময়ে ২৭ বাঙালি সম্ভবত আঁচ করতে পারেননি যে, শেষরক্ষা হবে না। ২৪ মার্চ উত্তরাখণ্ডের কাঠগোদাম থেকে কলকাতার ট্রেনে চড়ার কথা ছিল তাঁদের। কিন্তু করোনা পরিস্থিতি ক্রমশ সঙ্কটজনক হতে থাকায় ২২ মার্চ থেকে গোটা দেশে বন্ধ করে দেওয়া হয় ট্রেন চলাচল। তার পরে ২৪ মার্চ মধ্যরাত থেকে কার্যকরী করা হয়েছে দেশজোড়া সম্পূর্ণ লকডাউন। ফলে বাঙালি পর্যটকরা আটকে পড়েছেন সাড়ে ছ’হাজার ফুট উচ্চতায়। প্রায় বিচ্ছিন্ন হয়ে পড়া পাহাড়ি জনপদ থেকে পশ্চিমবঙ্গ সরকারের উদ্দেশে ‘এসওএস’ পাঠাচ্ছেন তাঁরা— দয়া করে উদ্ধার করুন।\n১৩ মার্চ কলকাতা থেকে রওনা দিয়েছিলেন এই বাঙালি পর্যটকেরা। গন্তব্য ছিল উত্তরাখণ্ডের একগুচ্ছ পর্যটনস্থল। নৈনিতাল, কৌসানী, মুন্সিয়ারি হয়ে তাঁরা পৌঁছেছিলেন পিথোরাগড় জেলার ছোট্ট, নিরিবিলি হিলস্টেশন চৌকোরিতে। কিন্তু তত দিনে গোটা বিশ্বে ত্রাস হয়ে উঠেছে করোনা। ভারতেও পরিস্থিতি ক্রমশ সঙ্কটজনক হচ্ছে। একের পর এক রাজ্য নিজেদের মতো করে লকডাউন, কার্ফু বা ১৪৪ ধারা জারি করতে শুরু করেছে। প্রধানমন্ত্রীর আহ্বানে গোটা দেশ এক দিনের ‘জনতা কার্ফু’ও পালন করে ফেলেছে। সুতরাং রাজ্যে ফেরা যে কঠিন হয়ে উঠতে চলেছে, সে আশঙ্কা দানা বাঁধতে শুরু করেছিল পাহাড়ে পাহাড়ে ঘুরতে থাকা বাঙালি পরিবারগুলোর মধ্যে। কিন্তু উপায়ান্তর খুঁজে পাওয়ার আগেই সব বন্ধ হয়ে গিয়েছে দেশ জুড়ে।\nএই রিসর্টেই আটকে ওই পর্যটকরা। নিজস্ব চিত্র\n‘‘চৌকোরি খুব সুন্দর জায়গা। কিন্তু আমরা সমতলের মানুষরা কত দিন এই ভাবে পাহাড়ে কাটাতে পারব?’’— ফোনে অসহায় কণ্ঠস্বর ভেসে এল পর্ণিনী চট্টোপাধ্যায়ের। পর্ণিনীরা হাওড়ার বাসিন্দা। তাঁর বাবা এ. কে. চট্টোপাধ্যায় রেলের অবসরপ্রাপ্ত কর্মী। তবে পর্ণিনীর পরিবারের চার জন বাদে দলের বাকিরা দুর্গাপুর-আসানসোল অঞ্চলের। পর্ণিনী বললেন, ‘‘এত দিনের জন্য আটকে পড়ব, সে কথা তো ভাবতেই পারিনি। সঙ্গে পর্যাপ্ত জামাকাপড় নেই। ঠান্ডাও বেশ প্রবল এখনও। সন্ধ্যার পর থেকে পরিস্থিতি আরও খারাপ হচ্ছে। কখনও জল থাকছে না। কখনও কারেন্ট থাকছে না। এগুলো এই অঞ্চলে স্বাভাবিক। আমরা হয়তো কয়েক দিনের জন্য সেগুলোর সঙ্গে মানিয়ে নিতে পেরেছি। কিন্তু লকডাউনের জন্য আগামী ২১ দিন যদি এই ভাবে আটকে থাকতে হয়, তা হলে সাঙ্ঘাতিক সমস্যায় পড়ে যাব।’’\nআরও পড়ুন: বাড়ি বাড়ি বৃদ্ধাশ্রম, কী ভাবে কাটাচ্ছেন ওঁরা?\nকিন্তু ফিরবেন কিসে? ট্রেন বা উড়ান, সবই তো বন্ধ। পর্ণিনী অসহায় ভাবে বলছেন, ‘‘অন্তত একটা বাসের ব্যবস্থা করে দিক। তাতেই চলে যাব আমরা। বাড়ি ফিরে গিয়ে ১৪ দিন কোথাও বেরব না, বিচ্ছিন্ন হয়ে থাকব, কথা দিচ্ছি। কিন্তু যে করে হোক, আমাদের ফেরানোর ব্যবস্থা করা হোক।’’ শারীরিক ভাবে তো বটেই, মানসিক ভাবেও অনেকেই বিপর্যস্ত হয়ে পড়তে শুরু করেছেন বলে জানাচ্ছেন পাহাড়ে আটকে থাকা ওই বাঙালি পর্যটকদের কেউ কেউ।\nরাজ্য প্রশাসনের কাছে অবশ্য সে খবর এ দিন পৌঁছেছে। প্রশাসন সব রকম ভাবেই ওই পর্যটকদের ফিরিয়ে আনার চেষ্টা চালাচ্ছে বলে জানা গিয়েছে।


তৃণমূল ভবনের সামনে ধর্নায় খোদ তৃণমূল কর্মীরা, অস্বস্তিতে রাজ্য শাসক দল | Read Latest Bengali News, বাংলা সংবাদ, বাংলা খবর, Bangla News | Bongnews24X7.Com\nHome রাজ্য তৃণমূল ভবনের সামনে ধর্নায় খোদ তৃণমূল কর্মীরা, অস্বস্তিতে রাজ্য শাসক দল\nতৃণমূল ভবনের সামনে ধর্নায় খোদ তৃণমূল কর্মীরা, অস্বস্তিতে রাজ্য শাসক দল\n21 November 2020, 3:57 PM\nতপসিয়ায় তৃণমূল ভবনের সামনে ধর্নায় বসেছিলেন তৃণমূল কর্মীরা। প্রত্যেকের গলায় ঝোলানো একটি প্ল্যাকার্ড, যেখানে লেখা ছিল- “দলনেত্রীর কাছে একটি বিশেষ বার্তা”। সূত্রের খবর, ২৩টি জেলার ২৬০ জনের বেশি যুব তৃণমূল কর্মী তৃণমূল ভবনের সামনে বসেছিল। দলীয় কার্যালয়ের সামনে দলীয় কর্মীদের বিক্ষোভ কার্যত অস্বস্তিতে ফেলেছে রাজ্য শাসক দলকে।\nকিন্তু কেন হঠাৎ করে এই ধরনের বিক্ষোভ দেখাচ্ছেন তারা? সূত্রের খবর, বিক্ষোভকারীদের কয়েকজনকে ভেতরে ডেকে এই প্রশ্ন করা হয়েছিল। কিন্তু তারা কোন উত্তর দেয়নি। বিক্ষোভকারীদের কথায়, তারা মুখ্যমন্ত্রী মমতা বন্দ্যোপাধ্যায়কে নিজেদের বার্তা দিতে চান। তিনি ছাড়া দলের অন্য কোন ব্যক্তি, নেতা, মন্ত্রীর সঙ্গে কথা বলতে রাজি নন বিক্ষোভকারীরা। এদিকে তাদের সামনে দিয়েই তৃণমূল ভবনে প্রবেশ করেছেন সাংসদ ডেরেক ও’ব্রায়েন, কাকলি ঘোষ দস্তিদার।\nবিক্ষোভকারীদের কথায়, তারা নিজেদের এলাকায় যথাযথ সম্মান পাচ্ছেন না। বেশ কিছু সমস্যার সমাধানের জন্যই তারা এই ভাবে বিক্ষোভ দেখাতে বাধ্য হয়েছেন। দীর্ঘক্ষন ধরে বিক্ষোভকারীরা বিক্ষোভ দেখানোর পর তাদের সঙ্গে কথা বলেন সুব্রত বক্সি। তিনি আশ্বাস দেন, তাদের যাবতীয় অভিযোগ শুনবে দল। এই আশ্বাস পাওয়ার পর আজ বিকেল তিনটে নাগাদ অবস্থান বিক্ষোভ তুলে নেন তারা। অবস্থান বিক্ষোভকারীদের কথায়, বৃহস্পতিবার সুব্রত বক্সীর সঙ্গে কথা বলে তারা নিজেদের সমস্যার কথা জানাবেন।\nএদিকে নির্বাচনের মুখে দলের বিরুদ্ধে প্রকাশ্যে এই ধরনের বিক্ষোভ দেখানোয় কার্যত অস্বস্তিতে পড়েছে তৃণমূল। ইতিমধ্যেই বিষয়টি নিয়ে সুর চড়াতে শুরু করেছেন বিরোধীরা। এক বিজেপি নেতার কথায়, নিজেদের ঘরই সামলাতে পারছে না তৃনমূল, বাংলা না তো দূরের কথা। একুশে নির্বাচনে পরিবর্তন আসতে চলেছে বলে আশাবাদী এই বিজেপি নেতা।\nPrevious article‘রাজ্যে নারী নির্যাতন বাড়ছে’, ফের মমতাকে দু’পাতার নোট পাঠালেন রাজ্যপাল\nNext articleএবার এলপিজি সিলিন্ডার বুক করুন পেটিএমের সাহায্যে, কিন্তু কীভাবে? রইলো বিস্তারিত


ক্রমে রূপ বদলাচ্ছে করোনা। একেক দেশে একেক রকম ধরন আগ্রাসী হয়ে উঠছে। বৃটেন, আফ্রিকা, ব্রাজিলে যে ধরন পাওয়া গেছে তা ইতিমধ্যে আতঙ্ক ছড়িয়েছে সারা বিশ্বে। এবার ভারতীয় ধরন নতুন করে আতঙ্ক তৈরি করেছে। এই ধরন অতিমাত্রায় সংক্রামক এবং বেশি প্রাণঘাতী বলে বলা হচ্ছে। এই অবস্থায় ধরনটি বাংলাদেশে প্রবেশ করেছে কিনা বা এটির প্রভাব কী হতে পারে তা নিয়ে এখনই সতর্কতা অবলম্বন এবং ব্যবস্থা নেয়া প্রয়োজন বলে মনে করছেন বিশেষজ্ঞরা।\nআইইডিসিআর’র সাবেক প্রধান বৈজ্ঞানিক কর্মকর্তা ডা. মুশতাক হোসেন মানবজমিনকে বলেন, ইন্ডিয়ান ভেরিয়েন্ট আমাদের দেশে মারাত্মক, এটা এখন পর্যন্ত বলার কোনো যুক্তি নেই। ইন্ডিয়ান ভেরিয়েন্ট মারাত্মক এটা তারা নিজেরা বলেছেন। এটা এখনো ভেরিয়েন্ট অব ইন্টারেস্ট।\nভেরিয়েন্ট অব কনসার্ন হয়নি। এখন প্রশ্ন করা যেতে পারে বাংলাদেশের ভেরিয়েন্টের খবর কি? এটা খোঁজা হচ্ছে কি না? বাংলাদেশে ভেরিয়েন্ট এখনো হয়নি এটাই বা কে বলেছেন। কাজেই ভেরিয়েন্ট সব জায়গায় হচ্ছে। এক্ষেত্রে ভারতের ভেরিয়েন্ট নিয়ে উদ্বিগ্ন না হয়ে আমাদের স্বাস্থ্যবিধি মেনে চললেই হবে। ভেরিয়েন্ট যেভাবে একজন থেকে আরেকজনকে সংক্রমিত করে এটা সকল ক্ষেত্রে একই পদ্ধতি। এটা (ভাইরাস) রূপ পরিবর্তন করে বিভিন্ন সময়। যেটা বাংলাদেশ, ইন্ডিয়া, পাকিস্তান, আফ্রিকা এবং আমেরিকাসহ বিভিন্ন দেশে হচ্ছে। সুতরাং আমাদের দেশে বেশি মাত্রায় পরীক্ষা করতে পারলে একটা প্যাটার্ন বের করা যেত। ভারতে তারা পরীক্ষা করেছে বলে সেখানকার বিজ্ঞানীরা বলেছেন তারা ভেরিয়েন্ট পেয়েছে। এখন কথা হলো, ভেরিয়েন্ট হলেই সেটা মারাত্মক এবং আফ্রিকাকে ছাড়িয়ে যাবে- এটা এখন পর্যন্ত মন্তব্য। এটাকে পাকাপোক্ত করতে গেলে বিভিন্ন দেশের বিজ্ঞানীরা একত্রিত হয়ে গবেষণা করে বলতে হবে। আর ভেরিয়েন্ট নতুন কিছু না। ভেরিয়েন্ট হচ্ছে পুরনো ভাইরাসের একটি নতুন রূপ। তার বৈশিষ্ট্য একই। তবে যতদিন যাচ্ছে ততই ভাইরাস হয় দুর্বল, নয় শক্তিশালী হয়। যেগুলো খুব দ্রুত ছড়াচ্ছে সেগুলো আমাদের আলোচনায় আসছে। সেক্ষেত্রে ভেরিয়েন্ট থাক বা না থাক যদি বেশি মানুষ সংক্রমিত হয় সেখানে ভাইরাসের ক্ষমতা অনেক বেড়ে যায়। ভাইরাসের সংক্রমণের রাস্তা বন্ধ করে দিলেই দেখা যাবে দুর্বল হয়ে গেছে। ডা. মুশতাক বলেন, সংক্রমণটা কিছুটা স্থিতিশীল আছে। যেটা মার্চ থেকে এপ্রিলের ৫ তারিখ পর্যন্ত বেড়ে গিয়ে এ পর্যায়ে এসেছে। আর সংক্রমণ বাড়ার কারণে মৃত্যুর হার অনেক বেড়ে গেছে। এবং সংক্রমণটা স্থিতিশীল হলেও মৃত্যু কিন্তু এখনো বাড়ছে। মৃত্যুটা এখনো পিক টাইমে আছে। এক্ষেত্রে সংক্রমণের পিক টাইম ছিল গত সপ্তাহে। পক্ষান্তরে মৃত্যুর পিক টাইম এখন চলছে। আগামী এক সপ্তাহ পরে মৃত্যুর সংখ্যাটা হয়তো একটা পর্যায়ে যাবে।\nএ বিষয়ে বিশ্ব স্বাস্থ্য সংস্থার (ডব্লিউএইচও) দক্ষিণ-পূর্ব এশিয়ার সাবেক আঞ্চলিক উপদেষ্টা প্রফেসর ডা. মোজাহেরুল হক বলেন, প্রথমত, ভেরিয়েন্ট নিয়ে আমাদের এত শঙ্কিত হওয়ার কোনো কারণ নেই। আমেরিকান, ব্রিটিশ, সাউথ আফ্রিকান, জাপানিজ, ব্রাজিলিয়ান এবং ইন্ডিয়ান ভেরিয়েন্ট। এগুলোকে প্রতিরোধ করার জন্য টিকার ব্যবস্থা আছে। এবং এটা খুব অল্পসংখ্যক লোককে সংক্রমিত করেছে। অনেক মানুষের মনে হয়তো এটা নিয়ে ধারণা, না জানি কি হয়ে গেছে। কিন্তু ভেরিয়েন্ট নিয়ে ব্যক্তিগত পরামর্শ হলো এটা নিয়ে কোনো শঙ্কিত হওয়ার কারণ নেই। বরং গবেষণার প্রয়োজন আছে। আর ইন্ডিয়ান ভেরিয়েন্ট আমাদের দেশে আসা সহজ হবে, যদি আমাদের দেশের লোকজন ভারতে যায় এবং ভারতের দেশের লোকজন আমাদের দেশে আসে। সুতরাং বাংলাদেশ সরকারের উচিত হবে যেহেতু করোনা সংক্রমণ ‘ইটসেল্ফ’। ভারতে কিন্তু এখন পৃথিবীর মধ্যে দ্বিতীয়। অতএব বাংলাদেশের লোকজন ভারতে এবং ভারতের লোকজন বাংলাদেশে আসা বিশেষ করে সড়ক, নৌ এবং বিমান পথে এখনই বন্ধ করা উচিত। না হলে ভেরিয়েন্ট না শুধু, বাংলাদেশের সংক্রমণের হার নিয়ন্ত্রণ করা সম্ভব হবে না।


রিজেন্ট গ্রুপের চেয়ারম্যান সাহেদ করিম প্রতারণার অভিনব সব কৌশল রপ্ত করেছিলেন। তার প্রতারণার লক্ষ্য শুধু টাকা কামানো ছিল না; যশ ও খ্যাতির জন্য বিভিন্ন রাজনৈতিক, সামাজিক, সাংস্কৃতিক সংগঠন ও কর্মকাণ্ডে তিনি নিজেকে যুক্ত রেখেছিলেন। এসব পরিচয়কে কাজে লাগিয়ে গণমাধ্যমেও তার সরব উপস্থিতি ছিল। তার রাজনৈতিক অভিলাষও ছিল। তার অন্যতম লক্ষ্য ছিল এমপি (সংসদ সদস্য) হওয়া। এ জন্য ঢাকা থেকে মনোনয়ন ম্যানেজ করে এলাকায় (সাতক্ষীরা) তিনি নির্বাচন করতে চেয়েছিলেন। প্রকাশ্যে প্রচারে না গেলেও সুকৌশলে তিনি কাজ করছিলেন। এদিকে, রিজেন্ট হাসপাতালে র‌্যাবের অভিযানের ছয় দিন পরও সাহেদ অধরা রয়ে গেছেন। রোববার ঢাকায় এক অনুষ্ঠানে স্বরাষ্ট্রমন্ত্রী বলেছেন, রিজেন্টের সাহেদ করিমের বিদেশে পালিয়ে যাওয়ার কোনো সুযোগ নেই।\nতাকে আত্মসমর্পণ করতে হবে। না হলে গ্রেফতার হতে হবে। রিজেন্ট হাসপাতালের মালিক সাহেদ করিমের পৈতৃক বাড়ি সাতক্ষীরা জেলায়। স্কুলজীবনের পর তিনি সাতক্ষীরা ছাড়ায় এলাকার অধিকাংশ মানুষই তার সম্পর্কে জানতেন না। পৈতৃক সম্পত্তি বিক্রি করে তিনি সপরিবারে ঢাকা চলে যান।\nসম্প্রতি রিজেন্ট হাসপাতালে পরীক্ষা ছাড়া করোনাভাইরাসের ভুয়া রিপোর্টসহ সাহেদের নানা অপকর্মের বিষয়টি উঠে আসে। এতে সাতক্ষীরায় আলোচনার কেন্দ্রে আসে তার নাম। সাহেদের উত্থান নিয়েও উঠে আসে নানা তথ্য। জানা যায় তার রাজনৈতিক অভিলাষের কথা।\nস্থানীয়দের সঙ্গে কথা বলে জানা গেছে, সাহেদের মা সাফিয়া করিম ২০১০ সালে মৃত্যুর আগপর্যন্ত সাতক্ষীরা জেলা মহিলা আওয়ামী লীগের সাধারণ সম্পাদক ছিলেন। এ পরিচয় কাজে লাগিয়ে প্রতারণার মাধ্যমে উপার্জিত অর্থ দিয়ে সাহেদ একাদশ জাতীয় সংসদ নির্বাচনে প্রার্থী হতে চেয়েছিলেন।\nঅথচ আওয়ামী লীগের রাজনীতিতে কখনোই তার অংশগ্রহণ ছিল না। এরপরও ২০১৮ সালের ৯ নভেম্বর ক্ষমতাসীন আওয়ামী লীগের হয়ে একাদশ জাতীয় সদর) আসন থেকে আওয়ামী লীগের ১৪ জন মনোনয়ন ফরম সংগ্রহ করে জমা দেন।\nতাদের সবার নাম জানা গেলেও সাহেদ করিমের নাম ছিল অনেকটা অনুচ্চারিত। ঢাকায় মনোনয়ন ফরম জমাদানের সময় সাতক্ষীরার আওয়ামী লীগ নেতারা জানতে পারেন সাহেদও মনোনয়ন ফরম সংগ্রহ করে জমা দিয়েছেন।\nবিষয়টি নিয়ে তখন স্থানীয় আওয়ামী লীগ নেতাকর্মীদের মধ্যে তীব্র ক্ষোভ দেখা দেয়। যদিও তিনি মনোনয়ন পাননি। স্থানীয় আওয়ামী লীগের নেতাকর্মীরা বলছেন, সাহেদ মূলত ঢাকা থেকে মনোনয়ন ম্যানেজ করতে চেয়েছিলেন।\nএ জন্য তিনি বিভিন্নভাবে টাকাও ছড়িয়েছেন। এলাকায় কোনো প্রচার না করে ও নেতকর্মীদের সঙ্গে যোগাযোগ না রেখেও তিনি ক্ষমতা ও টাকার দাপটে মনোনয়ন ফরম তুলেছিলেন। তাদের ধারণা, সাহেদ অনেক আগে থেকে এমপি হওয়ার ধান্দায় ছিলেন।\nকারণ, কোথাও কোনো প্রচার না থাকলেও তিনি এলাকায় তার পছন্দের একটি অংশের সঙ্গে ভেতরে ভেতরে যোগাযোগ রাখতেন। এমনকি নিজেকে মানবিক প্রমাণে ও এলাকায় নাম ছড়াতে ঢাকার রিজেন্ট হাসপাতালে সাতক্ষীরার অনেককে বিশেষভাবে চিকিৎসার ব্যবস্থাও করেন।\nএ ছাড়া টেলিভিশন টকশোয় সাহেদের সবর উপস্থিতির পেছনেও বড় উদ্দেশ্য ছিল বড় বড় কথা দিয়ে নিজেকে পরিচিত করে তুলে এমপি নির্বাচনের ক্ষেত্র তৈরি করা।\nএ প্রসঙ্গে জানতে চাইলে সাতক্ষীরা জেলা আওয়ামী লীগের সাধারণ সম্পাদক মো. নজরুল ইসলাম বলেন, সাহেদ করিম জেলা বা উপজেলা আওয়ামী লীগের কোনো সদস্য তো নন। আওয়ামী লীগ সেজে প্রতারণার আশ্রয় নিয়ে তিনি মনোনয়ন ফরম সংগ্রহ ও জমা দিয়েছিলেন।\nএ বিষয়ে জানতে আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাছিম বলেন, আসলে মনোনয়ন ফরম বিতরণ ও জমা দেয়ার সময় থাকে খুবই কম। সারা দেশ থেকে নেতাকর্মীরা আসেন। সে জন্য তখন সেভাবে বাছ-বিচার করে দেখার সুযোগ থাকে না।\nআর প্রতারকরা এ সুযোগটিই কাজে লাগায়। তিনি বলেন, সাহেদের কোনো দল নেই। এরা প্রতারক, বাটপার, চিটার, অমানুষ। এদের হাত থেকে দেশকে বাঁচাতে হবে। বিশ্বে এরা বাংলাদেশের মান-মর্যাদা নষ্ট করে দিচ্ছে। সাহেদের কঠোর শাস্তি হওয়া দরকার।\nএমন দৃষ্টান্তমূলক শাস্তি তার হওয়া উচিত যাতে ভবিষ্যতে কখনও কোনো প্রতারক কোনো রাজনৈতিক দলে অনুপ্রবেশের চিন্তাও না করে। তিনি আরও বলেন, মাঠের কর্মীরা কখনও দলের ক্ষতি করেন না।\nএ ধরনের ব্যবসায়ী, আমলা, প্রতারকরা বিভিন্ন সময়ে দলের ক্ষতি করে। এদের ব্যাপারে আগামীতে আমরা আরও কঠোর হব। এদের তালিকা হবে। শাস্তির আওতায় আসতেই হবে। এটি নেত্রীর নির্দেশনা।\nঅধরা সাহেদ, ঘন ঘন অবস্থান পরিবর্তন করছেন :উত্তরার রিজেন্ট হাসপাতালে র‌্যাবের অভিযানের ছয় দিন পরও অধরা রয়ে গেছেন সাহেদ। সাহেদ দেশে আছেন কি না, সেটা নিয়েও অনেকের মধ্যে সংশয় দেখা দিয়েছে।\nআইনশৃঙ্খলা বাহিনী সূত্রগুলো বলছে, ঘন ঘন অবস্থান পরিবর্তন করছেন ধূর্ত সাহেদ। তাকে আটকে ঢাকা ও ঢাকার বাইরে র‌্যাব ও পুলিশের একাধিক টিম কাজ করছে। সাতক্ষীরায়ও গোয়েন্দা নজরদারি বাড়ানো হয়েছে।\nজেলা পুলিশ ও গোয়েন্দা বিভাগ সাহেদ করিমের খোঁজে বিভিন্ন স্থানে অভিযান চালাচ্ছে। সাতক্ষীরার ভোমরা সীমান্তে চলছে বিশেষ নজরদারি। সাহেদ দেশ ছেড়েছে এমন কোনো তথ্য তাদের কাছে নেই।\nসাহেদের ঘটনা তদন্ত সংশ্লিষ্ট এক কর্মকর্তা এ বিষয়ে বলেন, আমাদের সীমান্তের বাস্তবতায় দেশ ত্যাগ করাটা অসম্ভব কিছু নয়। তবে আমরা লেগে আছি। এত সহজে সে পার পাবে না।\nসাহেদের আটকের বিষয়ে র‌্যাবের মুখপাত্র এবং আইন ও গণমাধ্যম শাখার পরিচালক লে. কর্নেল আশিক বিল্লাহ বলেন, ঢাকা ও ঢাকার বাইরে অভিযান অব্যাহত রয়েছে। সাহেদ ঘন ঘন অবস্থান পরিবর্তন করছেন।\nগ্রেফতারের ক্ষেত্রে আমরা প্রযুক্তির সহায়তা নিচ্ছি। সে যাতে দেশ ছাড়তে না পারে, সে জন্য নিষেধাজ্ঞা জারি করা হয়েছে। উত্তরার অফিস থেকে পাসপোর্টও জব্দ করা হয়েছে। আশা করছি, আটকের বিষয়ে শিগগির তথ্য দিতে পারব।\nএ বিষয়ে র‌্যাব-১-এর অধিনায়ক লেফটেন্যান্ট কর্নেল সফিউল্লাহ বুলবুল বলেন, আমরা তাকে গ্রেফতারে সব ধরনের প্রচেষ্টা অব্যাহত রেখেছি। বাড়ানো হয়েছে গোয়েন্দা নজরদারিও।\nসাহেদের বিদেশে পালানোর কোনো সুযোগ নেই :স্বরাষ্ট্রমন্ত্রী আসাদুজ্জামান খান কামাল বলেছেন, রিজেন্টের সাহেদ করিমের বিদেশে পালিয়ে যাওয়ার কোনো সুযোগ নেই। তাকে আত্মসমর্পণ করতে হবে। না হলে গ্রেফতার হতে হবে।\nঈদুল আজহা উপলক্ষে রোববার স্বরাষ্ট্র মন্ত্রণালয়ের সম্মেলন কক্ষে দেশের সার্বিক আইনশৃঙ্খলা পরিস্থিতি পর্যালোচনা সংক্রান্ত সভা অনুষ্ঠিত হয়। সভা শেষে স্বরাষ্ট্রমন্ত্রী কামাল বলেন, সাহেদ কোথায় সেটা সাহেদই জানে। তার উচিত আত্মসমর্পণ করা।\nসাহেদকে র‌্যাব-পুলিশ খুঁজছে। আশা করি, খুব শিগগির তার গ্রেফতারের বিষয়টি আপনাদের জানাতে পারব। সাহেদ কী ধরনের অন্যায় করেছেন সেগুলো তদন্ত হচ্ছে। প্রতিবেদন পেলে আপনাদের জানাতে পারব।\nএক প্রশ্নের জবাবে স্বরাষ্ট্রমন্ত্রী কামাল বলেন, সাহেদ যাতে সীমান্ত পেরিয়ে যেতে না পারে সে ব্যবস্থা নেয়া হয়েছে। উত্তরা থানা সব সময় সাহেদকে শেল্টার দিয়েছে এগুলো সরকার আমলে নিচ্ছে কি না-এমন প্রশ্নের জবাবে তিনি বলেন, বিষয়টি উদ্ঘাটনের পর কেউ তাকে শেল্টার দেয়নি।\nআমাদের নিরাপত্তা বাহিনী তার অপরাধ বের করেছে। তাকে অবশ্যই আমরা আইনের আওতায় নিয়ে আসব। একই স্থানে সাংবাদিকদের এক প্রশ্নের জবাবে আইজিপি ড. বেনজীর আহমেদ বলেন, সাহেদ গ্রেফতার না হওয়া পর্যন্ত অভিযান চলবে।


ডাউনলোড বিনামূল্যে Mac ধর্মীয় সফ্টওয়্যার\nবিনামূল্যে ধর্মীয় সফ্টওয়্যার জন্য Mac\nGlo, 2010 বাইবেল বছরের, Mac এর জন্য বর্তমানে উপলব্ধ! Glo বাইবেল এবং ডাউনলোড সম্পূর্ণ অফলাইন এক্সেস সঙ্গে জন্য ভিডিও NIV অনুবাদ পেতে রেজিস্টার করো! বিদ্যমান Glo ব্যবহারকারী: বাইবেল Glo অ্যাপ্লিকেশন আজ ডাউনলোড করুন এবং আপনার অনুবাদ এবং মিডিয়া অ্যাক্সেস...\nআপনার বাইবেল অধ্যয়ন উন্নত একটি উপায় খুঁজছেন? অলিভ বৃক্ষ এর BibleReader দিয়ে আপনি একাধিক অনুবাদের তুলনা কিতাব ও ভাষ্য পার্শ্ব দ্বারা প্রান্তের পড়া, বা কোনো distractions ছাড়া শব্দ নিজেকে নিবিষ্ট পুরো পর্দা বাইবেল খুলতে পারে. সহজেই নোট, হাইলাইট আয়াত...\nAlkitab Bible Study 3.0 আপডেট\nAlkitab অধ্যয়ন একটি ওপেন সোর্স এবং বিনামূল্যে ডেস্কটপ বাইবেল অধ্যয়ন সফ্টওয়্যার. এটা একক / সমান্তরাল দৃশ্য, কমেন্ট্রী, শব্দকোষ, অভিধান, শব্দকোষ, দৈনিক নিষ্ঠাবান সমর্থন. এটি শক্তিশালী সার্চ সামর্থ্য দিয়ে আসে. এটা সমৃদ্ধ এবং ব্যবহারকারী বন্ধুত্বপূর্ণ...\n30 Nov 16 মধ্যে শিক্ষাগত ও বিজ্ঞান সফটওয়্যার, ধর্মীয় সফ্টওয়্যার\nরেজোলিউশন মেশিন আপনি intuitively আপনি বাজানো দ্বারা হতে পারে প্রশ্নের সত্য উত্তর আবিষ্কার করতে সক্ষম হবেন যে একটি ইন্টারেক্টিভ, মাল্টি প্লেয়ার কম্পিউটার খেলা. আপনি আপনি ঈশ্বরের কাছে প্রশ্নের উত্তর পাবেন আপনার স্বজ্ঞাত ক্ষমতা ব্যবহার করার জন্য মোট...


Vaccine নেওয়ার পরেও কেন করোনা সংক্রমণ? কী মেনে চলবেন? / Why Are Vaccinated People Testing Positive For COVID-19?\nApr 16, 2021, 17:15 PM IST\nনিজস্ব প্রতিবেদন: দেশজুড়ে টিকাকরণ অভিযানের (Vaccination) তৃতীয় পর্যায় চলছে। ১০ কোটিরও বেশি মানুষ করোনা ভ্যাকসিন নিয়েছেন। হার্ড ইমিউনিটি গঠনে দেশের অন্তত ৭০ শতাংশ মানুষকে টিকাকরণের আওতায় আনতে হবে বলে মত বিশেষজ্ঞদেরষ। এই অবস্থায় করোনা ভ্যাকসিন নেওয়ার পরেও অনেকেরই ফের করোনা আক্রান্ত হওয়ার খবর মিলেছে। কিন্তু কেন হচ্ছে এমনটা?\nপরিসংখ্যান বলছে, লখনৌতে করোনা টিকা নেওয়ার পরেও আক্রান্ত হন প্রায় ৪০ জন চিকিৎসক। একই ঘটনা দিল্লিতে এইমস ও শ্রী গঙ্গা রাম হাসপাতালের চিকিৎসকদের সঙ্গেও ঘটেছে। এদিকে উত্তরপ্রদেশের এক চিকিৎসক যিনি গত বছর করোনা আক্রান্ত হন এবছর ভ্যাকসিনের দুটো ডোজ নিয়েও ফের তাঁর করোনা রিপোর্ট পজিটিভ আসে। এক্ষেত্রে টিকাকরণ কর্মসূচি সত্ত্বেও কোভিডের বাড়বাড়ন্ত যে কার্যত রোখা অসম্ভব হয়ে যাচ্ছে তা বলা বাহুল্য।\nচিকিৎসকদের মতে, করোনা ভ্যাকসিন হল অ্যান্টিজেন যা আমাদের দেহে ভাইরাসের আক্রমণ রুখতে অ্যান্টিবডি উৎপাদন করে। কিন্তু এই অ্যান্টিবডি (Antibody) উৎপাদন হতে বেশ সময় লাগে। সেক্ষেত্রে করোনা ভ্যাকসিন নেওয়ার পরে কতদিন অপেক্ষা করবেন?\nচিকিৎসকেরা জানাচ্ছেন, কোভ্যাক্সিনের (Covaxin) প্রথম ডোজ নেওয়ার ৪ সপ্তাহের মধ্যে দ্বিতীয় ডোজ নিতে হবে। এই দ্বিতীয় ডোজ নেওয়ার আরও দুই সপ্তাহ বাদে দেহে অ্যান্টিবডি তৈরি হওয়ার প্রক্রিয়া সম্পন্ন হয়। আপনি যদি কোভিশিল্ড (Covishield) ভ্যাকসিন নিয়ে থাকেন, সেক্ষেত্রে গৃহমন্ত্রকের গাইডলাইন অনুযায়ী প্রথম ডোজের ছয় থেকে আট সপ্তাহ পরে দ্বিতীয় ডোজ নিতে হবে। এরপর আরও দুই সপ্তাহ বাদে আপনার দেহে অ্যান্টিবডি তৈরি হবে।\nকেন নেবেন ভ্যাকসিন?\nএইম্সের নয়াদিল্লির চিকিৎসক জয়স্তু সেনাপতি জানাচ্ছেন, করোনা ভ্যাকসিন নিলেও আবার করোনা হবে এই আশঙ্কা ভুল। আর এই আশঙ্কার উপর ভর তরে যদি ভ্যাকসিন না নেন তাহলে তা অনুচিত। ভ্যাকসিন নিলে সংক্রমণ ও মৃত্যুর ঝুঁকি অনেকটাই কমে যায় বলে জানাচ্ছেন তিনি। কিন্তু ভ্যাকসিন নেওয়ার পরে অ্যান্টিবডি তৈরি হওয়া পর্যন্ত সময়কাল খুব গুরুত্বপূর্ণ। এই সময়ে কোভিড বিধির যথাযথ পালন বাঞ্ছনীয়।


যুদ্ধ শুরু নয়, বন্ধ করতেই সোলেইমানিকে হত্যা : ট্রাম্প | Birganj Pratidinবীরগঞ্জ প্রতিদিন\n>> << আপনি এখানে:প্রথম পাতা আন্তর্জাতিক যুদ্ধ শুরু নয়, বন্ধ করতেই সোলেইমানিকে হত্যা : ট্রাম্প\nযুদ্ধ শুরু নয়, বন্ধ করতেই সোলেইমানিকে হত্যা : ট্রাম্প\nPosted by razzakbp on জানুয়ারি ৪, ২০২০ in আন্তর্জাতিক, খবর, রাজনীতি | ০ Comment\nমার্কিন প্রেসিডেন্ট ডোনাল্ড ট্রাম্প বলেছেন, ‘যুদ্ধ শুরু করতে নয় বরং বন্ধ করতেই’ ইরানের শীর্ষ সামরিক কর্মকর্তা কাসেম সোলেইমানিকে হত্যা করেছে যুক্তরাষ্ট্র। তিনি বলেন, ইরাকের বাগদাদ বিমানবন্দরে বিমান হামলার মধ্য দিয়ে সোলেইমানির “সন্ত্রাসের রাজত্বের অবসান” হয়েছে।\nমধ্যপ্রাচ্যে ইরানের সামরিক অভিযানে কুদস বাহিনীর প্রধান ছিলেন সোলেইমানি। ইরান অঙ্গীকার করেছে যে, তার মৃত্যুর পেছনে দায়ীদের বিরুদ্ধে “কঠোর প্রতিশোধ” নেয়া হবে। এই হত্যার মধ্য দিয়ে ইরান এবং যুক্তরাষ্ট্রের মধ্যে উত্তেজনাকে নতুন করে উস্কে দিয়েছে। মার্কিন কর্তৃপক্ষ বলছে, এর সতর্কতা হিসেবে মধ্যপ্রাচ্যে ৩ হাজার অতিরিক্ত সেনা পাঠানো হবে। এরই মধ্যে, ইরাকের রাষ্ট্রীয় টেলিভিশন বলেছে, সোলেইমানিকে হত্যার ২৪ ঘণ্টা পরই দেশটিতে আরো একটি বিমান হামলা চালানো হয়েছে। সংবাদ সংস্থা রয়টার্সকে ইরাকের একজন সামরিক সূত্র জানিয়েছে, নতুন এই বিমান হামলায় ৬ জন মারা গেছে। স্থানীয় সময় শনিবার সকালে ইরাকের মিলিশিয়াদের একটি গাড়ি বহর লক্ষ্য করে ওই হামলা চালানো হয়। ওই এলাকায় লড়াইরত আমেরিকার নেতৃত্বাধীন যৌথ বাহিনী এ হামলায় জড়িত থাকার অভিযোগ নাকচ করে দিয়েছে যুক্তরাষ্ট্রের সামরিক বাহিনীর এক মুখপাত্র।\nপ্রেসিডেন্ট ট্রাম্প কি বলেছেন?\nফ্লোরিডায় নিজের মার-এ-লাগো রিসোর্টে এক সংবাদ সম্মেলনে মিস্টার ট্রাম্প শুক্রবারের হামলার বিষয়ে বলেন: “যুক্তরাষ্ট্রের সামরিক বাহিনী একটি ত্রুটিহীন ও নির্ভুল বিমান হামলা চালিয়েছে যাতে বিশ্বের এক নম্বর সন্ত্রাসী কাসেম সোলেইমানি নিহত হয়েছে।” তিনি বলেন: “সোলেইমানি আমেরিকার কূটনীতিক এবং সামরিক ব্যক্তিত্বদের বিরুদ্ধে খুব শিগগিরই বাজে ধরণের হামলার পরিকল্পনা করছিলেন কিন্তু আমরা তার সে কাজ ধরে ফেলেছি এবং তাকে হত্যা করেছি।” ইরান কিভাবে প্রতিক্রিয়া জানিয়েছে?\nসোলেইমানির মৃত্যুর পর এক বিবৃতিতে, দেশটির সর্বোচ্চ নেতা আয়াতোল্লাহ আলি খামেনি বলেন: “স্রস্টার উদ্দেশ্যে তার যাত্রা, তার পথ বা মিশনকে থামাতে পারবে না, অপরাধীদের জন্য কঠোর প্রতিশোধ অপেক্ষা করছে যারা তার এবং অন্য শহীদদের রক্তে হাত রাঙিয়েছে।” জাতিসংঘের নিরাপত্তা পরিষদে দেয়া এক চিঠিতে, ইরানের রাষ্ট্রদূত মাজিদ তাখত রাভাঞ্চি বলেন যে, আন্তর্জাতিক আইন অনুযায়ী আত্মরক্ষার অধিকার রয়েছে তেহরানের।\nকাশেম সোলেইমানি কে ছিলেন?\nইরানের সর্বোচ্চ নেতা আয়াতোল্লাহ আলি খামেনির পর দ্বিতীয় সর্বোচ্চ ক্ষমতাধর ব্যক্তি মনে করা হতো ৬২ বছর বয়সী সোলেইমানিকে। ইরানের রেভলিউশনারি গার্ডস কর্পস (আইআরজিসি) এর এলিট ইউনিট কুদস ফোর্স সরাসরি আয়াতোল্লাহ আলি খামেনির কাছে জবাবদিহি করতো। সেখানে এর নেতৃত্বে থাকা সোলেইমানিকে বীরত্বপূর্ণ জাতীয় ব্যক্তিত্ব হিসেবে দেখা হতো। কুদস বাহিনীকে তার ২১ বছরের নেতৃত্বের সময় ইরান লেবাননে হেজবুল্লাহ এবং অন্যান্য ইরান-পন্থী চরমপন্থিদের সহায়তা দিয়েছে; ইরাক এবং সিরিয়ায় সামরিক অবস্থান শক্তিশালী করেছে; সিরিয়ার দীর্ঘ গৃহযুদ্ধে বিদ্রোহীদের বিরুদ্ধে প্রতিরোধ তৈরি করেছে।


সাবধান! রেশন কার্ডে এই তথ্যগুলি ভুল থাকলে হতে পারে ৫ বছরের জন্য জেল - %%IndiaNews24x7%%\nসাবধান! রেশন কার্ডে এই তথ্যগুলি ভুল থাকলে হতে পারে ৫ বছরের জন্য জেল\nবর্তমানে প্রায় সকল রাজ্যবাসীর কাছেই রেশন কার্ড (Ration card) আছে। এই রেশন কার্ড এর দরুন রাজ্যবাসী প্রতি মাসে রেশন সামগ্রী পেয়ে থাকে। রেশন কার্ড সংক্রান্ত বিশেষ কিছু নিয়ম আপনার জেনে রাখা জরুরি। এই নিয়ম এর অপব্যবহার করলে হতে পারে পাঁচ বছর পর্যন্ত জেল ও জরিমানা। বিষয়টি বিস্তারিত জেনে নিন।\nভারতের সাধারণত তিন ধরনের রেশন কার্ড (Ration Card) চালু আছে। যারা দরিদ্র সীমার নিচে বসবাস করেন তাদের জন্য BPL রেশন কার্ড। দরিদ্র সীমার উপরে বসবাসকারী মানুষদের জন্য APL রেশন কার্ড এবং দরিদ্র পরিবারের পাশে দাঁড়াতে অন্তদয় রেশন কার্ড সরকার জারি করেছে। সাধারনত BPL রেশন কার্ড হোল্ডাররা এবং অন্তদয় রেশন কার্ড হোল্ডাররা বেশি পরিমাণে রেশন সামগ্রী পেয়ে থাকে। এবং এই কার্ডের সুযোগ সুবিধা ও বেশি। অনেক ক্ষেত্রে দেখা গেছে এই বেশি সুযোগ সুবিধা পাওয়ার লোভে অনেক মানুষ যার নথিপত্র জমা দিয়ে এই রেশন কার্ড পাওয়ার জন্য আবেদন করে থাকে, এবং জাল রেশন কার্ড তৈরি করে। তাছাড়া অনেক ক্ষেত্রে দেখা যায় তারা সে সমস্ত সুযোগ সুবিধা লাভও করে থাকে। এই বেআইনি কাজের ধরা পড়লেন জেল ও জরিমানা উভয়ই হতে পারে।\nআবার অন্যদিকে দেখা যায় পরিবারের কোন সদস্যের মৃত্যু হয়ে গেলেও সেই পরিবার মৃত ব্যক্তির কার্ড সারেন্ডার করেন না। সেই মৃত ব্যক্তির হয়ে বছরের পর বছর রেশন সামগ্রী সংগ্রহ করে চলে সেই পরিবার। এটিও একটি আইনত অপরাধ। অন্যদিকে অনেক ব্যক্তি খাদ্য দপ্তর এর কর্মচারী ও আধিকারিক দিকে ঘুষ দিয়ে এই সমস্ত কাজগুলি করিয়ে নিয়ে সুবিধা ভোগ করে। এক্ষেত্রে ঘুষ দেওয়া ব্যক্তি ও ঘুষ নেওয়া ব্যক্তি উভয় এর ই পাঁচ বছর পর্যন্ত জেল ও তার সাথে জরিমানা হতে পারে।\nএবার বাড়িতে বাড়িতে পৌঁছে যাবে রেশন


১ জুলাই থেকে দেয়া হবে রাইডশেয়ারিং কোম্পানির লাইসেন্স – GBnews24.com\nআগামী ১ জুলাই থেকে অ্যাপভিত্তিক রাইড সেবাদাতা কোম্পানিগুলোকে লাইসেন্স দেয়ার প্রস্তুতি নিচ্ছে বাংলাদেশ সড়ক পরিবহন কর্তৃপক্ষ (বিআরটিএ)।\nবিষয়টি নিয়ে আলোচনার জন্য বৃহস্পতিবার ঢাকা মহানগর পুলিশসহ (ডিএমপি) সংশ্লিষ্ট সব পক্ষকে নিয়ে বৈঠক করেছে বিআরটিএ।\nবিআরটিএর পরিচালক (প্রকৌশল) মো. লোকমান হোসেন জানান, বৃহস্পতিবারের বৈঠকে জুলাই থেকেই ‘রাইড শেয়ারিং কোম্পানিগুলোকে’ লাইসেন্স দেয়ার সরকারি সিদ্ধান্ত কীভাবে বাস্তবায়ন করা হবে তা নিয়ে আলোচনা হয়েছে।\nসে হিসেবে নীতিমালা অনুমোদনের প্রায় দেড় বছর পর লাইসেন্স পেতে যাচ্ছে রাইড শেয়ারিং কোম্পানিগুলো।\nএতদিন রাইড সেবাদাতা কোম্পানিগুলোর বিরুদ্ধে বিভিন্ন অভিযোগ উঠলেও নীতিমালা না থাকায় ব্যবস্থা নিতে পারছিল না বিআরটিএ। এজন্য ২০১৮ সালের ১৫ জানুয়ারি বিআরটিএর প্রণীত ‘রাইডশেয়ারিং সার্ভিস নীতিমালা ২০১৭’ অনুমোদন করে সরকার, যা ওই বছরের ৮ মার্চ থেকে কার্যকরের কথা ছিল।\nওই নীতিমালায় রাইড শেয়ারিং প্রতিষ্ঠান ও যানবাহনের জন্য লাইসেন্স (এনলিস্টমেন্ট সার্টিফিকেট) নেয়া বাধ্যতামূলক করা হলেও নীতিমালার শর্ত পূরণ না হওয়ায় কাউকে এতদিন লাইসেন্স দেয়া যায়নি।\nএর মধ্যে গত ১৩ জুন সড়ক পরিবহন ও মহাসড়ক বিভাগের পর্যালোচনা সভায় এবিষয়ে ব্যবস্থা নিতে বিআরটিএর চেয়ারম্যানকে নির্দেশ দেন সড়ক পরিবহন ও সেতুমন্ত্রী ওবায়দুল কাদের।\nরাইড শেয়ারিং কোম্পানিগুলো মোটামুটি সব শর্ত‌ই পূরণ করেছে বলেও জানান বিআরটিএর পরিচালক (প্রকৌশল) মো. লোকমান হোসেন।\nতবে ন্যাশনাল ইমারজেন্সি হেল্পলাইনে (৯৯৯) কল করার ব্যবস্থা ছাড়াই আপাতত লাইসেন্স দেয়া শুরু হবে। জুলাইয়ের শেষ নাগাদ রাইডশেয়ারিং অ্যাপগুলোর সঙ্গে ৯৯৯ যুক্ত হবে বলে পুলিশ হেডকোয়ার্টার থেকে জানানো হয়েছে।\nএছাড়া রাইড শেয়ারিং সার্ভিসে ভ্রমণের দূরত্ব অনুযায়ী সবোর্চ্চ ভাড়া নির্ধারণ করে দিতে হবে বলে বৃহস্পতিবারের সভায় সিদ্ধান্ত নেয়া হয়।\nগত বছরের ২২ এপ্রিল রাইড শেয়ারিং সেবাদাতা প্রতিষ্ঠান পাঠাও লাইসেন্সের জন্য প্রথম আবেদন করে। পরে ওভাই সলিউশনস লিমিটেড, উবার বাংলাদেশ লিমিটেড, পিকমি লিমিটেডসহ ১৬টি কোম্পানির আবেদন জমা হয়।\nআবেদন পাওয়ার পর ১০টি কোম্পানির কার্যক্রম পরিদর্শন করে বিআরটিএ। কিন্তু এসব প্রতিষ্ঠানে রাইড শেয়ারিং নীতিমালার কিছু ধারা পূরণ না করায় লাইসেন্স দেয়া সম্ভব হয়নি। কিন্তু লাইসেন্স না পেলেও কোম্পানিগুলোর সেবাও বন্ধ করা হয়নি।\nএই প্রেক্ষাপটে গত ৯ জানুয়ারি সড়ক পরিবহন ও মহাসড়ক বিভাগের সচিব বরাবর একটি চিঠিতে সবগুলো শর্ত পূরণে ‘প্রয়োজনীয় সময়’ দিয়ে লাইসেন্স দেয়ার দেওয়ার প্রস্তাব করে বিআরটিএ। সে হিসেবে আগামী ১ জুলাই থেকে লাইসেন্স পেতে যাচ্ছে অ্যাপভিত্তিক রাইড সেবাদাতা কোম্পানিগুলো।


ঈদের কেনাকাটায় থাকে যেন সিয়ামের চেতনা\nকরোনার বিশেষ পরিস্থিতির মধ্যে এবার অতিবাহিত হচ্ছে আমাদের রমজান। মানুষ রোজা রাখছেন এবং প্রস্তুতি নিচ্ছেন ঈদের জন্যও। তবে এবারের ঈদ হয়তো অন্যান্যবারের ঈদের মতো হবেনা। একদিকে করোনায় মৃত্যু আতঙ্ক, অন্যদিকে অর্থনৈতিক সঙ্কট। করোনা আমাদের মানস জগতে কি ধরনের পরিবর্তন আনে, সেটাও উপলব্ধির মত একটা বিষয় হবে বটে।ঈদ প্রসঙ্গে বাংলাদেশে নানা মাত্রার আলোচনা হয়ে থাকে। এর মধ্যে আলোচনার একটি বড় বিষয় ঈদ-শপিং। এ নিয়ে ইতিমধ্যে ... ...\nগার্মেন্ট শপিংমল এবং দোকানপাট খোলার সিদ্ধান্ত সঠিক হয়নি -বিশেষজ্ঞ মহল\nহ্যাটস অফ টু দি সুপার শপস এ্যান্ড শপিং মল্স। শপিংমল এবং সুপার শপ গুলোর প্রতি আন্তরিক অভিনন্দন। আশার কথা বাংলাদেশের সমস্ত বড়লোক টাকার জন্য পিশাচে হয়ে যাননি। এখনও কিছু টাকা ওয়ালা আছেন যারা টাকার চেয়ে মানুষের জীবনকে বেশি মূল্য দেন। বোঝা যাচ্ছে, মানবিকতা বাংলাদেশ থেকে এখনও সরে যায়নি। বাংলাদেশের প্রায় সমস্ত বিশেষজ্ঞ মনে করছেন যে মে মাস হবে করোনা ভাইরাস আক্রমণের পিক টাইম বা ... ...\nড. মুহাম্মদ রেজাউল করিম : মানুষের দুঃখ, কষ্ট, বেদনাকে কোনো নির্দিষ্ট সংজ্ঞায় ফেলা যায় না। কারণ তা এমন এক অব্যক্ত জিনিস, যা ব্যক্তি থেকে ব্যক্তি ভিন্ন হয়। এজন্য বলা হয়, মানুষের কষ্ট দেখাটাই বড় কষ্টের। যারা প্রকৃত মানুষ, তারা ব্যথা অনুভব করেন হৃদয় দিয়ে। করোনায় গোটা দুনিয়া আজ স্তব্ধ! মৃত্যুর মিছিল প্রতিদিনেই দীর্ঘ হচ্ছে! মৃতের সংখ্যা লাফিয়ে লাফিয়ে এগিয়ে যাচ্ছে। থমকে গেছে কোলাহল, ... ...


এক রহস্যময় দ্বীপ! যেখানে কেউ গেলে সে আর ফিরে আসেনা | টোটকা ২৪x৭\nএক রহস্যময় দ্বীপ! যেখানে কেউ গেলে সে আর ফিরে আসেনা\nজেনেনিন, যেসব লক্ষণগুলো দেখে বুঝবেন আপনার হার্নিয়া সমস্যা আছে\nব্রকলির যত উপকারী গুন! জানলে আপনিও অবাক হয়ে যাবেন\nদাগহীন উজ্জ্বল পিঠ পেতে কী করবেন? জেনেনিন বিস্তারিত\nমাথায় টাক পড়া আটকাবে প্রতিদিনের এই ৫টি খাবার, জেনেনিন বিস্তারিত\nবঙ্গোপসাগরের আন্দামান-নিকোবর দ্বীপপুঞ্জের অধীনে রয়েছে ভয়ঙ্কর একটি দ্বীপ যার নাম নর্থ সেন্টিনেল। এই দ্বীপে আধুনিকতার একটুও ছোঁয়া লাগেনি এবং অন্য কোন মানুষের এ দ্বীপে প্রবেশ নিষিদ্ধ কেন জানেন?হেলিকপ্টার ব্যবহার করে এই দ্বীপটি সম্পর্কে বিশেষজ্ঞরা নানান বিষয় জানার চেষ্টা করেন। তবে তারা আন্দাজ করতে পেরেছেন এই দ্বীপে প্রায় ৪০০ থেকে ৫০০ জন আদিবাসী বাস করেন। তারা চাষাবাদ জানে না। তারা শুধুমাত্র সমুদ্রে মৎস্য শিকার ও জঙ্গলের পশু শিকার করে জীবন যাপন করে।\nবিজ্ঞানীদের মতে সেন্টিনেল দ্বীপে বসবাসকারী উপজাতিরা সম্ভবত এই বিশ্বের শেষ উপজাতি। যেখানে আধুনিকতার ছাপ এতোটুকু পড়েনি। এই অঞ্চলের অধিবাসীদের জীবনযাত্রা সম্পর্কে সঠিক কারো জানা নেই। কারন সেখানে গিয়ে কোন মানুষ তাদের সম্পর্কে জানা এটা তাদের পছন্দ না।বিশ্বের আরো যে সমস্ত উপজাতিরা রয়েছে তাদের থেকে এই সেন্টিনেল দ্বীপের উপজাতিরা সম্পূর্ণ আলাদা। তাদের মনের ভাব বিনিময় ও ভাষা কারো বোঝা সম্ভব নয়। তবে বিশেষজ্ঞরা জানিয়েছেন, তারা আফ্রিকার কোন দ্বীপ থেকেই এই দ্বীপে ভেসে এসেছে।\n১৯৮০ সালে একবার এক ব্রিটিশ নৃতত্ত্ববিদ এর দল ওই দ্বীপে যান এবং সেখানকার মানুষদের সাথে বন্ধুত্বপূর্ণ যোগাযোগ করার স্থাপন করেন। তাদের পরীক্ষা-নিরীক্ষা করার জন্য সেখানকার ৪ জন শিশুকে আধুনিক সমাজের কাছে নিয়ে আসেন। এর উদ্দেশ্য ছিল তাদেরকে সভ্য সমাজের আলো দেখানো।\nকিন্তু সেই শিশুরা সভ্য সমাজের টিকতে না পেরে কয়েক মাসের মধ্যেই মারা যায় আর এই ঘটনার পর এই সেন্টিনেল দ্বীপ অধিবাসীরা আরো রেগে যায়। এই ঘটনার পর থেকে কাউকে তারা এই দ্বীপে প্রবেশ করতে দেয় না। এমনকি তাদের রাজ্যে যারা প্রবেশের চেষ্টা করেছিল বা তাদের সাথে যোগাযোগ করার চেষ্টা করেছিল তারা কেউ জীবিত অবস্থায় ফিরে আসেনি।


যত মাখামাখি ততই সাইনবোর্ড, কংগ্রেসকে মমতা - as much as it isasignboard, congress is sorry | Eisamay\nas much as it isasignboard, congress is sorry\nযত মাখামাখি ততই সাইনবোর্ড, কংগ্রেসকে মমতা\nfeedcrawler user | EiSamay.Com | Updated: 15 Feb 2020, 09:00:00 AM\nযত মাখামাখি ততই সাইনবোর্ড, কংগ্রেসকে মমতা এই সময়: জাতীয় রাজনীতিতে কংগ্রেসের বাস্তব ছবিটা রাজ্য বিধানসভায় বাম-কংগ্রেস জোটের সামনে তুলে ধরলেন ...\nএই সময়: জাতীয় রাজনীতিতে কংগ্রেসের বাস্তব ছবিটা রাজ্য বিধানসভায় বাম-কংগ্রেস জোটের সামনে তুলে ধরলেন মুখ্যমন্ত্রী মমতা বন্দ্যোপাধ্যায়। গাইলেন আঞ্চলিক দলের জয়গান। এ রাজ্যের কংগ্রেস নেতাদের কটাক্ষ করার সুরেই বললেন, 'আপনারা যত সিপিএমের কাছে যাচ্ছেন, ততই সাইনবোর্ড হয়ে যাচ্ছেন।'\nশুক্রবার বিধানসভায় মুখ্যমন্ত্রীর সামনেও অব্যাহত রইল তৃণমূল বনাম বাম-কংগ্রেসের 'ভোট ট্রান্সফার' তরজা। রাজনীতির ইতিহাস ঘেঁটে বাম-কংগ্রেস প্রমাণ করার চেষ্টা করল, তৃণমূলই এ রাজ্যে বিজেপিকে বয়ে এনেছে। আর মমতা বন্দ্যোপাধ্যায় পালটা আক্রমণ শানালেন, বিভিন্ন রাজ্যে বিজেপি বিরোধিতায় কংগ্রেসের চেয়ে আঞ্চলিক শক্তিতেই বেশি ভরসা রাখছে সাধারণ মানুষ।\nদিল্লি বিধানসভার ফলাফল প্রকাশের দিনই তৃণমূলনেত্রী বলেছিলেন, 'যেখানে শক্তিশালী সেখানে কংগ্রেস গোল্লা।' এ বার বিধানসভায় কংগ্রেস পরিষদীয় দলকে আক্রমণ করতে গিয়ে সেই একই কথা বললেন মুখ্যমন্ত্রী। তাঁর মোদ্দা কথা, 'কংগ্রেস যত সিপিএমের সঙ্গে মাখামাখি করবে, ততই কংগ্রেসের সাইনবোর্ড খসে পড়বে।' ঘটনা হল, দিল্লিতে কেজরিওয়ালের সঙ্গে বিজেপির লড়াইয়ে কংগ্রেস প্রায় হারিয়েই গিয়েছে। ৬৩ জন কংগ্রেস প্রার্থীর জামানত বাজেয়াপ্ত হয়েছে, যা গোটা দেশের রাজনৈতিক মহলে এখনও চর্চার বিষয়। লোকসভা ভোটের আগে থেকেই তৃণমূলনেত্রী অবশ্য বলে আসছিলেন, কংগ্রেস একা কিছু করতে পারবে না।\nসাম্প্রতিক ভোটগুলিতে কংগ্রেসের ফলাফল দেখে মমতার সেই অবস্থান যেন আরও দৃঢ় হয়েছে বলে রাজনৈতিক পর্যবেক্ষকদের দাবি। কারণ এদিন বিধানসভায় কংগ্রেস বেঞ্চের দিকে তাকিয়ে মমতা বলেন, 'যেখানে আঞ্চলিক দল কম একটু হলেও আছে, সেখানেও কিন্তু কংগ্রেস একা কিছু করতে পারছে না। রিজিওনাল পার্টিকে সঙ্গে নিয়ে করতে হচ্ছে।'\nএ ক্ষেত্রে মমতা মহারাষ্ট্রের উদাহরণ দেন। দীর্ঘ টানাপোড়েনের পর সেখানে শিবসেনা-এনসিপি এবং কংগ্রেসের মিলিজুলি সরকার তৈরি হয়েছে গত নভেম্বর মাসে।\nসম্প্রতি দিল্লিতে সনিয়া গান্ধীর নেতৃত্বে বিজেপি-বিরোধী কৌশল বৈঠক হয়। সেখানে না-যাওয়ার পিছনে মমতা বন্দ্যোপাধ্যায়ের যুক্তি ছিল, বাংলায় কংগ্রেস এবং সিপিএমের আচরণ। মমতা অভিযোগ করেছিলেন, কংগ্রেস-সিপিএম এখানে বন্‌ধ-হিংসার রাজনীতি করছে আর জাতীয়স্তরে বিজেপি-বিরোধী ঐক্যের কথা বলছে। এর পর কেন্দ্রীয় সরকারের ডাকা এনপিআর-বৈঠকেও কংগ্রেসশাসিত রাজ্যগুলির মুখ্য সচিবদের উপস্থিতি নিয়ে মমতা প্রকাশ্যেই অসন্তোষ প্রকাশ করেন। লোকসভা ভোটের আগে এবং পরে মমতাই জাতীয় স্তরে বিজেপি-বিরোধী ঐক্যের সুর বেঁধেছিলেন। অথচ, বাংলার পরিষদীয় রাজনীতিতে তৃণমূলের বিরুদ্ধে বাম এবং কংগ্রেসের কক্ষ সমন্বয় প্রায় প্রত্যেক অধিবেশনেই এমন পর্যায়ে পৌঁছছে যে, এ রাজ্যে যৌথ বিজেপি-বিরোধিতা প্রায় অসম্ভব হয়ে দাঁড়াচ্ছে। রাজ্যপালের ভাষণের পর থেকেই দু'তরফে তরজা বেঁধেছে, এখানে বিজেপির উত্থানে দায়ী কারা? গত তিন দিন চলার পর 'ভোট ট্রান্সফার' সংক্রান্ত তরজা শুক্রবার মুখ্যমন্ত্রীর সামনেও অব্যাহত ছিল। তৃণমূল রোজই অভিযোগ করছে, বামেরা তাদের ভোট বিজেপিকে হস্তান্তর করেছে। দু'দিন আগেই কংগ্রেসের বিধায়ক শঙ্কর মালাকার সিপিএমের ঢাল হয়ে দাঁড়িয়ে সওয়াল করেন, 'কোনও রাজনৈতিক দলের পক্ষে ভোট ট্রান্সফার সম্ভব নয়।'\nএদিন সুজন চক্রবর্তী একই দাবি করে মমতার উপস্থিতিতেই বলেন,'ভোট ট্রান্সফারের অভিযোগ করে মানুষকে অসম্মান করা হচ্ছে। আপনাদের ডাবগ্রাম-ফুলবাড়ির বিধায়ক গৌতম দেবের ৪১ হাজার ভোট কোথায় গেল?' মুখ্যমন্ত্রী এর জবাবে পাল্টা জানতে চান, 'আপনারা যাদবপুর হারলেন কেন? আমাদের দলের ভোটের ফল বিচারের দায়িত্ব আপনাদের আমি দিইনি। নিজেদের চরকায় তেল দিন।'\nWeb Title : as much as it isasignboard, congress is sorry


রাজশাহী বিশ্ববিদ্যালয় কলা অনুষদের কৃতী শিক্ষার্থীদের ২০১৮ সালের ডীন্স অ্যাওয়ার্ড প্রদান সোমবার বেলা ১১টায় অনুষ্ঠিত হয়। ডীন্স কমপ্লেক্সে আয়োজিত এক অনুষ্ঠানে প্রধান অতিথি বিশ্ববিদ্যালয়ের উপাচার্য প্রফেসর এম আব্দুস সোবহান কৃতী শিক্ষার্থীদের এ পুরস্কারে ভূষিত করেন।\nঅনুষ্ঠানে বিশেষ অতিথি ছিলেন উপ-উপাচার্য প্রফেসর আনন্দ কুমার সাহা ও উপ-উপাচার্য প্রফেসর চৌধুরী মো. জাকারিয়া। এতে সভাপতিত্ব করেন কলা অনুষদের অধিকর্তা প্রফেসর মো. ফজলুল হক। অনুষ্ঠানে উপাচার্য অ্যাওয়ার্ডপ্রাপ্ত শিক্ষার্থীদের এই অর্জনের জন্য অভিনন্দন জানিয়ে ভবিষ্যতে দেশ ও জাতির কল্যাণে অবদান রাখার আহ্বান জানান। তিনি ভবিষ্যতে আরো বৃহৎ পরিসরে এই অ্যাওয়ার্ড প্রদানে সর্বাত্মক সহযোগিতার আশ্বাস প্রদান করেন।\nঅ্যাওয়ার্ড প্রদান অনুষ্ঠানে অন্যদের মধ্যে ইতিহাস বিভাগের সভাপতি প্রফেসর মর্ত্তুজা খালেদ ও ইংরেজি বিভাগের সভাপতি প্রফেসর আব্দুল্লাহ্ আল মামুন বক্তব্য রাখেন।\nএছাড়া পুরস্কারপ্রাপ্ত শিক্ষার্থী কনিকা রানী সরকার (দর্শন বিভাগ), মোছা. সমাপ্তী আকতার (ইতিহাস বিভাগ), শারমিন আক্তার (ইংরেজি বিভাগ) ও মোছা. ববিতা খাতুন (বাংলা বিভাগ) তাদের অনুভূতি ব্যক্ত করেন।\nউল্লেখ্য যে কলা অনুষদের আওতাভুক্ত ১২টি বিভাগের বিএ ও বিপিএ (সম্মান) পরীক্ষায় বিভাগে প্রথম স্থান অধিকারী শিক্ষার্থীদের এই পুরস্কার প্রদান করা হয়।\nডীন্স অ্যাওয়ার্ড অর্জনকারী শিক্ষার্থীরা হলেন\nমোছা. শামীমা তাসনিম ও কনিকা রানী সরকার (দর্শন বিভাগ), মোছা. সমাপ্তী আকতার (ইতিহাস বিভাগ), শারমিন আক্তার (ইংরেজি বিভাগ), মোছা. ববিতা খাতুন (বাংলা বিভাগ), আল মামুন (ইসলামের ইতিহাস ও সংস্কৃতি বিভাগ), হাশমতুল্লাহ (আরবী বিভাগ), আল আমিন (ইসলামিক স্টাডিজ বিভাগ), রুম্মান আরা হোসেন দৃষ্টি (সঙ্গীত বিভাগ), মো. রাসেল রানা (নাট্যকলা বিভাগ), রওনক জাহান স্বর্ণা (ফারসি ভাষা ও সাতিহ্য বিভাগ), মুশফিকা রহমান (সংস্কৃত বিভাগ) এবং শামিমা আক্তার (উর্দু বিভাগ)।


our Islam » ‘বিয়েও তো ভেঙ্গে যায়, লিভ টুগেদারের মাধ্যমে আগেই বোঝাপড়া করা ভালো’ কী বলছেন ইসলামী চিন্তাবিদ\nডিসেম্বর ০৭, ২০২১ ২:১৯ অপরাহ্ণ\nআমাদের সমাজে যারা লিভ টুগেদারের মত পাপাচারে লিপ্ত তাদের অনেককে এর পক্ষে বিভিন্ন যুক্তি দিতে দেখা যায়। এর মধ্যে একটি হলো, মানুষের জীবনে বৈবাহিক সম্পর্কও ভেঙ্গে যায়, এতে করে ক্ষতিগ্রস্ত হয় দুই পরিবার। আবার এমন দম্পতির সন্তান থাকলে বিষয়টি তো আরো জটিল হয়ে যায়। এর থেকে লিভ টুগেদার ভালো. যেখানে দুজন দুজনকে বোঝার চেষ্টা করে, ভালো বোঝাপড়া না হলে একজন অপরজনকে ছেড়ে চলে যায়। এতে ব্যাপক ক্ষতির কোন সম্ভাবনা নেই। এ বিষয়ে আওয়ার ইসলামের সঙ্গে কথা বলেছেন রাজধানীর বসুন্ধরা ইসলামিক রিসার্চ সেন্টারের প্রধান মুফতি, মুফতি এনামুল হক কাসেমী। সাক্ষাৎকার নিয়েছেন প্রতিবেদক নুরুদ্দীন তাসলিম।\n‘বৈবাহিক সম্পর্কও ভেঙ্গে যায়, লিভ টুগেদারের মাধ্যমে আগেই বোঝাপড়া করে নেওয়া ভালো’ লিভ টুগেদারের পক্ষে অনেকেই এমন যুক্ত দেন- এ বিষয়ে একজন ইসলামি চিন্তাবিদ হিসেবে কি বলবেন?\nমুফতি এনামুল হক কাসেমী: ‘বিবাহ হলো একটি বৈধ পন্থা। বিবাহের মাধ্যমে দুজনের মধ্যে তৈরি হওয়া দাম্পত্য জীবন সুখী, স্থায়ী করতে ইসলামী বিধি-বিধান মানা প্রয়োজন। ইসলামী বিধি-বিধান মানলে সহজেই দাম্পত্য জীবনে ভাঙ্গন ও অশান্তি সৃষ্টির কোন সুযোগ নেই’।\n‘বর্তমানে আমাদের সমাজে বৈবাহিক জীবনে ইসলামের নির্দেশনা মানার প্রবণতা একদম নেই বললেই চলে। ইসলামী নির্দেশনা না মানার কারণেই পারিবারিক জীবন অশান্তি ও ভাঙ্গনের মত অবস্থায় গিয়ে দাঁড়ায়। দাম্পত্য জীবন এই অবস্থায় আসার জন্য লিভ টুগেদার না করা দায়ী নয়। ইসলামি বিধান না মানা দায়ী।\n‘স্বামী-স্ত্রী যদি একে অপরের অধিকারের বিষয়ে সচেতন থাকে তাহলে তাদের সর্ম্পকের মধ্যে ভাঙ্গন ও অশান্তি সৃষ্টির কোন সম্ভাবনা নেই, উল্টো দাম্পত্য জীবন সুখী ও দীর্ঘস্থায়ী হবে’।\n‘রাসূল সাল্লাল্লাহু আলাইহি ওয়া সাল্লাম নিজেও বলেছেন, আল্লাহ তাআলার কাছে হালাল বস্তুর মধ্যে সবথেকে অপছন্দনীয় হলো স্বামী-স্ত্রীর মধ্যে বিচ্ছেদ। তাই প্রত্যেক দম্পতির উচিত দাম্পত্য জীবনে ইসলামের যে সব নির্দেশনা আছে তা জানা ও মানার চেষ্টা করা‘।\nদাম্পত্য জীবনে একান্ত ভাঙ্গনের মত পরিস্থিতি এসে গেলে এক্ষেত্রে ইসলামি নির্দেশনা কী?\nমুফতি এনামুল হক কাসেমী: ‘এরপরও যদি দাম্পত্য জীবনে বনিবনা না হয়, কারো সংসারে অশান্তি সৃষ্টি হয়, এক্ষেত্রে ইসলাম কয়েকটি স্তর ভাগ করে দিয়েছে। পবিত্র কোরআনে বর্ণিত হয়েছে, দাম্পত্য-জীবনে পরস্পরের মাঝে বনিবনা না হলে, প্রথমে বুঝানোর পন্থা অবলম্বন করতে হবে, এতেও কাজ না হলে বিছানা পৃথক করতে হবে, এসবের পরেও যদি সমস্যার সমাধান না হয় তাহলে হালকা প্রহারের অনুমতি দিয়েছে ইসলাম। এই তিন স্তর পার করে যদি উভয়ের মাঝে সমস্যার সমাধান হয়ে যায় তাহলে অন্য কোন পন্থা অবলম্বনের আর কোন দরকার নেই। কিন্তু যদি এরপরেও সমস্যা হতেই থাকে এবং উভয় পক্ষ বসে কোন ধরনের সমাধানে আসতে চায় তাহলে, নারী-পুরুষ উভয় পক্ষের লোকজন সালিশি বৈঠকে বসবেন। কোনো দম্পতি বৈঠকের মাধ্যমে সমাধানের চেষ্টা করলে আল্লাহ তায়ালা তাদের জন্য বিষয়টি সহজ করে দেন’।\n‘এইসব স্তর পার করেও যদি কোন দম্পতির মাঝে বনিবনা না হয়, তাহলে সব শেষে ইসলাম তালাকের নির্দেশনা দেয়। তবে তালাকের ক্ষেত্রেও তিনটি স্তর ভাগ করে দিয়েছে শরীয়ত। প্রথমে এক তালাক দিয়ে বুঝানোর চেষ্টা করতে হবে, দাম্পত্য জীবন টিকানোর সম্ভাব্য সব ধরনের উপায় অবলম্বন করতে হবে। এতেও সম্ভব না হলে এরপর প্রত্যেক তুহুরে এক তালাক দেওয়ার অনুমতি আছে’।\nআরো পড়ুন: লিভ টুগেদার নামের পাপাচার: ‘কোনভাবেই সমর্থন করে না ইসলাম’\n‘দাম্পত্য জীবনকে টিকিয়ে রাখার সম্ভাব্য সব ধরনের পন্থা অবলম্বনের কথা বলা হয়েছে ইসলামে। এ সম্পর্ক যেন ভেঙ্গে না যায় এ ক্ষেত্রে সর্বোচ্চ চেষ্টা করা হয়েছে। তাই ইসলামী নির্দেশনা মানলে বিবাহের মাধ্যমে বৈধ পন্থায় যে সম্পর্ক তৈরি হয় তা সহজেই ভাঙবে না। এর জন্য লিভ টুগেদারের মতো পাপাচারে লিপ্ত হয়ে অভিজ্ঞতা অর্জনের কোন মানে হয় না। এই জেনা থেকে সবাইকে দূরে থাকার আহ্বান জানাচ্ছি।\nলিভ টুগেদারের প্রতি ঝুঁকছেন, এমন তরুণ-তরুণীদের প্রতি বিশেষ কোন বার্তা দিতে চাইবেন কি?\nমুফতি এনামুল হক কাসেমী: ‘ইসলামে বিবাহের মাধ্যমে যে বৈধ সম্পর্ক তৈরি হয় তা ধ্বংস করার জন্য ইসলামবিরোধীরা সব সময় চেষ্টা করে আসছে। ১৮ বছরের নিচে বিয়ে হলে গ্রেফতার করা হচ্ছে। এদিকে ব্যক্তি স্বাধীনতার নামে বৈধ সম্পর্কের বাইরে গিয়ে তরুণ-তরুণীদের পাপাচারে লিপ্ত করার সব ধরনের চেষ্টা চলছে। একথায় বিয়ের মত বৈধ সর্ম্পকে কঠিন করে পাপাচারের সব রাস্তা সহজ করা হয়েছে।\nমুসলিম সমাজে ধর্ম-ধর্মীয় বিধি-বিধান সম্পর্কে ব্যাপক উদাসীনতা রয়ে গেছে। তাই সবাইকে ধর্ম সম্পর্কে জানতে হবে, ধর্মীয় বিধি-নিষেধ মেনে চলার চেষ্টা করতে হবে’।


Trina Saha faces some allegation, as Netizens accused her of stealing Jacqueline Fernandez's photo caption dgtlv - Anandabazar\nTrina Saha faces some allegation, as Netizens accused her of stealing Jacqueline Fernandez's\nViral: চুরির অভিযোগ তৃণা সাহার বিরুদ্ধে, কী চুরি করলেন ‘খড়কুটো’ অভিনেত্রী?\nকলকাতা ২৬ মে ২০২১ ১৪:৩০\nজনৈক নেটাগরিকের দাবি, তৃণা সাহা চুরি করেছেন। প্রমাণ হিসেবে ফেসবুকে দু’টি ছবিও পোস্ট করেছেন তিনি। কিন্ত নেট-পাড়ার একাধিক সদস্য সে কথা মানতে নারাজ। সিংহভাগ নেটাগরিকই তৃণার পক্ষে আওয়াজ তুলেছেন।\nকিন্তু কী চুরি করেছেন তৃণা সাহা? নেট-পাড়ায় কেন এমন অভিযোগ উঠল তাঁর বিরুদ্ধে?\nতৃণার বিরুদ্ধে সেই নেটাগরিকের অভিযোগ, নেটমাধ্যমে ছবির সঙ্গে যে লেখা দেওয়া হয়, সেই মন্তব্য চুরি করেছেন অভিনেত্রী। তাঁর ছবির উপরের লেখার সঙ্গে বলিউড অভিনেত্রী জ্যাকলিন ফার্নান্ডেজের একটি ছবির উপরের লেখা প্রায় মিলে গিয়েছে। তবে তৃণার ছবির উপরের লেখায় বাড়তি দু’টি শব্দ রয়েছে। তাই নেটাগরিকদের একাংশের মত, তৃণা চুরি করেননি। তাঁরা জানালেন, বর্তমানে ‘গুগল’ থেকে লেখা নিয়ে সবাই নিজের ছবির সঙ্গে জুড়ে দেয়। সেটা কোনও অপরাধ নয়।\nমন্তব্য বিভাগে সিংহভাগ নেটাগরিকই তৃণার পক্ষে মন্তব্য করেছেন। কেউ বলেছেন, ‘সবাই ক্যাপশন গুগল থেকে এনে দেয়, তৃণার দোষ কী’? আবার কেউ বলেছেন, ‘এখানে চুরির কি আছে? অনেক কবি বা লেখকদের লেখা আমরা নিয়ে থাকি। কত জন কবির নাম উল্লেখ করেন’? কারওর কারওর মতে, ছবির উপরের লেখায় রচনাস্বত্ব আইন নেই। একজন লিখেছেন, ‘আসলে দুজনেই গুগল থেকে টুকেছেন’।\nঅভিনেত্রী জ্যাকলিন ফার্নান্ডেজের একটি ছবির উপরের লেখার ও তৃণা সাহার ছবির উপরের লেখা।\nআগেও তৃণা বহু বার সমালোচনায় জড়িয়েছেন। কখনও ‘খড়কুটো' ধারাবাহিকে লাভ জিহাদ প্রসঙ্গ টেনে এনে তাঁকে কটাক্ষ করা হয়েছে। আবার কখনও সমস্ত ধারাবাহিকেই তাঁর স্বামীর পেশা বৈজ্ঞানিক হিসাবে দেখানোর জন্যও তাঁকে নিয়ে সমালোচনা শিকার হতে হয়েছে।\nকিন্তু কটাক্ষের শিকার হয়েও তৃণা সে সব তোয়াক্কা করেন না। তাঁর অভিনয় ক্ষমতা দিয়েই সব কটূক্তির জবাব দিতে চান তিনি। সে ভাবেই দর্শকের ভালবাসা অর্জন করেছেন অভিনেত্রী।\nViral Photos Jaqueline Fernandez Trina Saha


Lok Sabha Election 2019: নকুলদানা বিলোলেন অনুব্রত\nGeneral Election 2019: বোলপুরের তৃণমূল প্রার্থী অসিত মালের সমর্থনে পূর্ব বর্ধমানের আউশগ্রামের গুসকরায় ভোটপ্রচারে গিয়ে নিজে হাতে নকুলদানা বিলোলেন অনুব্রত মণ্ডল।\nUpdated: April 1, 2019 12:40:28 pm\nGeneral Election 2019: তিনি যা বলেন, তাই সংবাদ শিরোনাম। রাজনীতির ময়দানে তাঁর সংলাপ বরাবরই বিশেষভাবে নজর কাড়ে। অতীতে তিনি পাচন খাওয়াবেন বলে রাজ্য রাজনীতিতে হুলস্থুল ফেলে দিয়েছিলেন। সেই অনুব্রত মণ্ডলের সাম্প্রতিক সংযোজন নকুলদানা। উনিশের লোকসভা ভোটের আগে ভোটার থেকে কেন্দ্রীয় বাহিনী সকলকে নকুলদানা খাওয়ানোর নিদান দিয়েছিলেন অনুব্রত। বীরভূমের তৃণমূল জেলা সভাপতির সেই নিদান মেনে রাতারাতি বীরভূম জেলায় নকুলদানার চাহিদা লাফিয়ে দ্বিগুণ হয়েছে। এতদিন তাঁর দলের কর্মীরাই নকুলদানা বিলিয়েছেন। তবে এবার ভোটপ্রচারে গিয়ে নিজেই নকুলদানা বিলোলেন তৃণমূলের ‘কেষ্ট।’\nবোলপুরের তৃণমূল প্রার্থী অসিত মালের সমর্থনে পূর্ব বর্ধমানের আউশগ্রামের গুসকরায় ভোটপ্রচারে গিয়ে নিজে হাতে নকুলদানা বিলিয়েছেন অনুব্রত মণ্ডল। হুড খোলা গাড়িতে চেপে দলের কর্মীদের নিয়ে এদিন প্রচারও সারেন অনুব্রত।\nআরও পড়ুন, Lok Sabha Election 2019: ভোটের বাজারে এবার নকুলদানা বনাম নিম্বুপানি!\nপ্রসঙ্গত, অনুব্রতর নকুলদানা তত্ত্ব নিয়ে ইতিমধ্যে তেতে রয়েছে রাজ্য রাজনীতি। অনুব্রত মণ্ডলের নকুলদানা সংক্রান্ত মন্তব্য নিয়ে আসরে নেমেছে বিরোধীরা। এ নিয়ে কমিশনেরও দ্বারস্থ হয়েছে তারা। ইতিমধ্যেই এ বিষয়ে অনুব্রতকে নোটিস পাঠিয়েছে কমিশন। তবে তাতে তিনি যে এতটুকুও বিচলিত নন, তা তাঁর নকুলদানা বিলি থেকেই স্পষ্ট।\nঅন্যদিকে, ভোটের ময়দানে অনুব্রতর নকুলদানাকে টেক্কা দিতে মিহিদানা খাওয়ানোর কথা বলেছেন বোলপুরে গতবার তৃণমূল প্রার্থী তথা বর্তমানে যাদবপুরের বিজেপি প্রার্থী অনুপম হাজরা। এতেই শেষ নয়, নকুলদানার পাল্টা হিসেবে এই গরমে নিম্বুপানি খাওয়ানোর কথা বলেছেন বোলপুরের বাম প্রার্থী রামচন্দ্র ডোম। বাম প্রার্থীর কথায়, ‘‘নকুলদানা তো ভাল জিনিস, ওঁরা খেলে ভাল হয়। ওঁদের এনার্জি দরকার। সাধারণ মানুষের এনার্জি প্রচুর। নকুলদানার দরকার হবে না। ওঁদের কর্মীদের বরং খাওয়াক।’’ নকুলদানার পরিবর্তে উনি কী খাওয়াবেন? এ প্রশ্নের জবাবে ডোম বলেন, ‘‘আমাদের নুন-চিনি-জল, নিম্বুপানি খাওয়াব।’’\nসব মিলিয়ে ভোটের দাওয়াই নিয়ে যতই বিতর্কের সম্মুখীন হন, নিজ হাতে নকুলদানা বিলি করে তিনি বুঝিয়ে দিলেন অনুব্রত আছেন অনুব্রতেই।\nWeb Title: Loksabha elections 2019 west bengal anubrata mondal tmc nakuldana